Οικονομική κρίση - Φ. Κουβέλης: Ανασυγκρότηση του ευρύτερου σοσιαλιστικού χώρου\nΦ. Κουβέλης: Ανασυγκρότηση του ευρύτερου σοσιαλιστικού χώρου\nΣΥΝΕΝΤΕΥΞΗ ΤΥΠΟΥ στη ΔΕΘ\n1. Πριν από ένα χρόνο, από αυτή την αίθουσα της ΔΕΘ, παρουσίασα τις απόψεις του κόμματός μας για την οικονομία και την κοινωνία σε μια δύσκολη και κρίσιμη περίοδο. Ο Ελληνικός λαός βάδιζε τότε τα πρώτα βήματα της μεγάλης δοκιμασίας στην οποία είχε εισέλθει, με την υπογραφή του Μνημονίου από την κυβέρνηση του ΠΑΣΟΚ.\n2. Όσα αισιόδοξα μηνύματα και αν προσπάθησε να δώσει ο πρωθυπουργός στο κόμμα του και στους πολίτες της χώρας με την ευκαιρία της 37ης επετείου της 3ης του Σεπτέμβρη, καθώς και με τις ομιλίες του στην ΔΕΘ για τα δύο χρόνια διακυβέρνησης της χώρας από το ΠΑΣΟΚ, η πραγματικότητα είναι τόσο κραυγαλέα και τόσο πείσμων και οι επιπτώσεις της διακυβέρνησης τόσο χειροπιαστές για τους Έλληνες πολίτες, που δεν μπορούν με κανένα τρόπο να εξωραϊστούν.\nΕπισημάναμε αμέσως ότι είναι δοκιμασμένη μέθοδος η φυγή προς τα μπρος με υποσχέσεις, αλλά όταν επαναλαμβάνεται σε κάθε κρίσιμη στιγμή, όταν δεν έχει καμιά επαφή με το παρόν που βοά, τότε καμιά ζωντανή δύναμη της ελληνικής κοινωνίας δεν μπορεί να κινητοποιήσει.\nΒεβαίως το Σάββατο και την Κυριακή επεφύλαξαν, πρωθυπουργός και κυβέρνηση, κάθε μέρα και μία «έκπληξη» στην ελληνική κοινωνία.\nΗ ευχή του κ. πρωθυπουργού: «Να μην υπάρχει οικογένεια χωρίς τουλάχιστον έναν εργαζόμενο, να μην υπάρχει οικογένεια χωρίς εισόδημα» πάγωσε το πανελλήνιο. Σημαίνει την πλήρη αποδοχή και συμβιβασμό ότι η ανεργία θα φτάσει σε εφιαλτικά νούμερα.\nΓια να έλθει χθές, σύσσωμη η κυβέρνηση, να ομολογήσει την αποτυχία του προγράμματός της για δημοσιονομική προσαρμογή με την προσθήκη ενός νέου νέου μέτρου στα προηγούμενα νέα μέτρα για την φορολογία στα ακίνητα και το σημαντικότερο για τη δημόσια δραματική ομολογία της αποτυχίας τους ότι ο μόνος εισπρακτικός φερέγγυος μηχανισμός του ελληνικού κράτους εν έτει 2011 είναι η ΔΕΗ!\n3. Υπογραμμίζαμε πέρσι και υπογραμμίζουμε και σήμερα: Το Μνημόνιο που υπέγραψε η κυβέρνηση, όσο και το Μεσοπρόθεσμο Πλαίσιο και ο νόμος εφαρμογής του δεν μπορούν να υλοποιηθούν γιατί οι παραδοχές τους και οι κεντρικές επιλογές τους στηρίζονται σε μια διαφορετική πραγματικότητα από αυτήν της Ελλάδας του 2010 και 2011.\nΟι αλλεπάλληλες ρυθμίσεις, μέτρα και εξαγγελίες που γίνονταν πριν τους ελέγχους και για την καταβολή των δόσεων του δανείου, δεν μπορούσαν να υλοποιηθούν, όπως η κυβέρνηση είχε συμφωνήσει.\nΉ ήταν λάθος και δεν γίνονταν ή δεν τις ενέτασσε σε ένα σχεδιασμό.\n4. Η κυβέρνηση αναδεικνύεται καθημερινά κατώτερη των περιστάσεων. Δεν μπορεί να αντιμετωπίσει την κρίση.\nΗ χώρα βρίσκεται σε ένα φαύλο κύκλο διαρκούς υποτίμησης και επαναφοράς του κινδύνου χρεοκοπίας.\nΗ κυβέρνηση αφού εφάρμοσε τις προβλεπόμενες από το Μνημόνιο περικοπές, δεν προώθησε τις αποδεκτές και αναγκαίες αλλαγές, που θα συνέβαλαν ουσιαστικά στη βελτίωση της κατάστασης, όπως:\n• στα έσοδα, να χτυπήσει τη φοροδιαφυγή,\n• στις δαπάνες, να καταπολεμήσει τη σπατάλη και να αλλάξει τους όρους προμηθειών,\n• στην ανάπτυξη, να αξιοποιήσει τους πόρους του ΕΣΠΑ,\n• στη ρευστότητα της αγοράς, να φθάσουν στις επιχειρήσεις οι χρηματοδοτήσεις που έδινε στις τράπεζες,\n• στην απόδοση του δημόσιου τομέα, να πετύχει την αναδιοργάνωση και την αύξηση του παραγόμενου έργου,\n• στις τιμές των προϊόντων, να καταπολεμήσει τις υπερτιμολογήσεις των καρτέλ.\nΈτσι, η συνταγή του Μνημονίου και η αδυναμία προώθησης των αυτονόητων αλλαγών, έχουν οδηγήσει τη χώρα και πάλι σε κρίσιμη κατάσταση.\n5. Η σημερινή κατάσταση δείχνει αδιέξοδη: Η ύφεση φέτος θα είναι βαθύτερη από την αναμενόμενη. Βιώνουμε ένα δημοσιονομικό εκτροχιασμό της χώρας.\n• Το έλλειμμα του Κρατικού Προϋπολογισμού διογκώνεται.\n• Το πρωτογενές έλλειμμα διευρύνεται.\n• Τα έσοδα καταρρέουν και οι πρωτογενείς δαπάνες αυξάνονται.\n• Συσσωρεύονται ληξιπρόθεσμες οφειλές, που επιδεινώνουν τη δραματική έλλειψη ρευστότητας του ιδιωτικού τομέα.\n• Το Πρόγραμμα Δημοσίων Επενδύσεων βουλιάζει.\n• Η ανεργία καταγράφει εφιαλτικά ποσοστά. Ένα εκατομμύριο οι άνεργοι ως το τέλος του χρόνου και η ανεργία θα ανεβεί στο 22% ως το τέλος του 2012.\n• Μικρομεσαίες επιχειρήσεις κλείνουν συνεχώς και οι επαγγελματίες βρίσκονται σε απόγνωση.\n• Τα ασφαλιστικά ταμεία, μήνα τον μήνα, προσπαθούν να καλύψουν υποχρεώσεις.\n• Οι εργασιακές σχέσεις σε συνεχή αποδιάρθρωση.\n• Οι μισθοί, όπου καταβάλλονται, αγγίζουν μέχρι τώρα τη μείωση του 40%.\n• Το Δίχτυ κοινωνικής προστασίας παραμένει ανύπαρκτο.\n• Οι Δήμοι βρίσκονται σε πλήρη αδυναμία παροχής υπηρεσιών και οι Περιφέρειες είναι παντελώς αδύναμες να λειτουργήσουν.\n• Το περιβάλλον, ως τελευταίος συγγενής, απαξιώνεται καθολικά και θυσιάζεται ποικιλοτρόπως στο κυνήγι των εσόδων.\n6. Με τις εξαγγελίες του, ο Πρωθυπουργός επιχείρησε μια έντονη επικοινωνιακή διαχείριση ενός πραγματικού ζητήματος. Της ανάγκης αναπτυξιακής προοπτικής της χώρας. Όλες οι κοινωνικές οργανώσεις, οι φορείς ζητούν ανάπτυξη. Γι αυτήν λοιπόν αποφάσισαν να μιλήσουν κατά κόρον. Το επιχείρησε φυσικά και πέρυσι.\nΣήμερα όμως, δυστυχώς, τα αποτελέσματα καταγράφουν την πραγματικότητα: Μόλις πριν από πέντε ημέρες το World Economic Forum, στην Παγκόσμια Έκθεση Ανταγωνιστικότητας 2011 – 2012, μετατόπιζε για το 2010 την Ελλάδα άλλες 7 θέσεις πιο πίσω (στην 90η θέση από τις 142 χώρες που εξετάζει), όταν στον 5ο χρόνο του ΕΣΠΑ (Εθνικό Στρατηγικό Πλαίσιο Αναφοράς) ο συντελεστής απορρόφησης του συνόλου των προγραμμάτων και των Ταμείων ήταν στο 19,5%. Την ίδια ώρα που η κ. Μέρκελ στην Γερμανική Βουλή μας μέμφεται ότι υπάρχουν χρήματα, αλλά η Ελλάδα έχει απορροφήσει μόνο το 30% των διαθεσίμων στα διαρθρωτικά ταμεία και στο ταμείο συνοχής!\nΔεν ξεχνάμε ότι ο περίφημος νέος νόμος για το Fast Track είναι σε ισχύ από τον προηγούμενο Δεκέμβρη και μόνο 4 επιχειρήσεις έχουν ενταχθεί!\n7. Οι πολίτες, που με υψηλό αίσθημα κοινωνικής ευθύνης επιζητούν τις πραγματικές αλλαγές και τη διόρθωση των κακώς κειμένων, οδηγούνται στην απογοήτευση, αφού οι θυσίες τους πάνε χαμένες και η κατάσταση διαρκώς χειροτερεύει, χωρίς να φαίνεται φώς στο τούνελ.\nΚυριαρχεί ένα γενικευμένο κλίμα απαισιοδοξίας.\n8. Με αίσθηση ευθύνης προσερχόμαστε σήμερα στη ΔΕΘ και απευθυνόμαστε στους έλληνες πολίτες, για να παρουσιάσουμε τις δικές μας προτάσεις.\n1. ΕΘΝΙΚΟΣ ΣΤΟΧΟΣ Η ΑΝΑΤΑΞΗ ΤΗΣ ΧΩΡΑΣ ΚΑΙ Η ΠΑΡΑΜΟΝΗ ΣΤΗΝ ΕΥΡΩΖΩΝΗ ΜΑΖΙ ΜΕ ΤΟΝ ΑΓΩΝΑ ΓΙΑ ΠΡΟΟΔΕΥΤΙΚΕΣ ΑΛΛΑΓΕΣ ΣΤΗΝ ΕΥΡΩΠΗ\nΕπιλογή μας είναι, χωρίς αμφισημίες, η παραμονή στην ευρωζώνη και στην Ε.Ε., ανεξάρτητα από τους πολιτικούς συσχετισμούς που επικρατούν σε αυτήν. Μέσα στην Ε.Ε. πρέπει να δώσουμε τη δύσκολη μάχη της δημοσιονομικής εξυγίανσης, της ανασυγκρότησης του δημόσιου τομέα, της επαναθεμελίωσης της οικονομίας και της δημιουργίας μιας Ελλάδας που θα βρίσκεται σε τροχιά πραγματικής σύγκλισης με τις ισχυρές χώρες.\nΗ επιμονή μας αυτή αφορά την επιδίωξη που έχουμε για μια Ελλάδα υψηλής απόδοσης σε επίπεδο οικονομικό - παραγωγικό, λειτουργίας των δημοκρατικών θεσμών και διασφάλισης δικαιωμάτων. Όχι μια Ελλάδα, ερειπωμένη οικονομικά και κοινωνικά, στην περιφέρεια της Ε.Ε.\nΑυτός ο εθνικός στόχος συνδυάζεται με τον αγώνα για την αλλαγή της πολιτικής στην Ε.Ε. ώστε :\n-να προωθηθεί μια νέα μεγάλη ρύθμιση που θα συμπεριλαμβάνει διαδικασίες ελέγχου και μείωσης επιρροής του συμπλέγματος χρηματαγορών, μεγάλων τραπεζών και πολυεθνικών.\n-να αντικατασταθεί η περιοριστική οικονομική λογική που πνίγει την ανάπτυξη και να επανασχεδιαστεί το ευρωπαϊκό μοντέλο με μια πολιτική αειφόρου ανάπτυξης που επικεντρώνει στην απασχόληση και την κοινωνική συνοχή\n-να ενισχυθεί η ευρωπαϊκή αλληλεγγύη, η συνοχή των κρατών μελών και η συνανάπτυξη.\nΓια να προωθηθούν τέτοιες πολιτικές είναι αναγκαίος - περισσότερο από κάθε προηγούμενη περίοδο – ο συντονισμός των οικονομικών πολιτικών. Όχι μόνον ο συντονισμός και μάλιστα όχι με όρους γενικής καθιέρωσης της γερμανικής περιοριστικής πολιτικής των τελευταίων χρονών. Αυτό που χρειάζεται είναι ακριβώς το αντίθετο από αυτό που διεκδικούν ή απεργάζονται κύκλοι και οικονομικά συμφέροντα.\nΌχι η βαθμιαία μετατροπή της Ε.Ε. και η επάνοδος σε ζώνη ελεύθερων συναλλαγών ή η σύσφιξη του σκληρού πυρήνα των βόρειων χωρών, ή η κυκλοφορία ευρώ δύο ταχυτήτων. Αντιθέτως, μια Ε.Ε. πολιτικά ενοποιημένη σε βηματισμό προς ομοσπονδιοποίηση, που θα πηγαίνει πέραν της δημοσιονομικής και οικονομικής εντολής και θα περιλαμβάνει κοινή ασφάλεια, ενέργεια, μετανάστευση, περιβαλλοντική και εξωτερική πολιτική. Με αποφασιστικό ρόλο του Ευρωκοινοβουλίου και των άλλων δημοκρατικών θεσμών.\n2. ΑΝΑΓΚΑΙΑ Η ΔΙΕΚΔΙΚΗΣΗ ΤΗΣ ΕΥΡΩΠΑΙΚΗΣ ΑΛΛΗΛΕΓΓΥΗΣ ΚΑΙ ΕΥΡΩΠΑΙΚΩΝ ΠΟΛΙΤΙΚΩΝ ΜΕΓΙΣΤΗΣ ΙΣΧΥΟΣ ΓΙΑ ΤΗΝ ΑΝΤΙΜΕΤΩΠΙΣΗ ΤΗΣ ΚΡΙΣΗΣ\nΈχουμε σταθερό τον ευρωπαϊκό προσανατολισμό μας και πιστεύουμε ότι αυτός είναι χρήσιμος και αναγκαίος για τη χώρα μας. Όχι ως χώρα που αναζητά διαρκώς ωφελιμιστικές ενισχύσεις ή και ελεημοσύνη, αλλά ως εταίρος της κοινής μεγάλης προσπάθειας για την ανανέωση των δημοκρατικών και κοινωνικών κατακτήσεων.\nΔιεκδικούμε την ευρωπαϊκή αλληλεγγύη στην προσπάθεια εξόδου από την κρίση.\nΘεωρούμε καταστροφικούς τους πολιτικούς δισταγμούς για τη διασφάλιση των όρων εφαρμογής της απόφασης της Συνόδου Κορυφής του Ιουλίου. Όσο υπάρχει καθυστέρηση τόσο παρατείνεται η ανασφάλεια, αφού δεν υπάρχει εγγυημένη χρηματοδότηση, παρατείνεται το κλίμα αποεπένδυσης στην πραγματική οικονομία, δυσχεραίνεται η πρόσβαση σε ρευστότητα και ανατροφοδοτείται η ύφεση.\nΉταν μέγα λάθος το προσχέδιο συμφωνίας της κυβέρνησης με τη Φινλανδία για τις εγγυήσεις, διότι ήταν αναμενόμενο ότι θα ακολουθούσε αντίστοιχη απαίτηση από άλλες χώρες και θα δημιουργούνταν εμπλοκές στη συμμετοχή του ΔΝΤ.\nΗ διευκρίνιση της απόφασης της 21ης Ιουλίου για το δεύτερο πακέτο στήριξης προς την Ελλάδα πρέπει με κατηγορηματικό τρόπο να απορρίπτει την απαίτηση των εγγυήσεων.\nΤαυτόχρονα θεωρούμε ότι πρέπει να καταβληθούν όλες οι αναγκαίες προσπάθειες για να ολοκληρωθεί το πρόγραμμα ανταλλαγής ομολόγων, με διασφάλιση ότι θα παρασχεθούν επαρκείς πόροι για την ανακεφαλαιοποίηση των ελληνικών τραπεζών ώστε να αποφευχθεί το πιστωτικό πνίξιμο της αγοράς.\nΠρέπει να υπάρξει μια ολοκληρωμένη και άμεση πολιτική αντιμετώπισης της κρίσης, πανευρωπαϊκού χαρακτήρα και μεγάλης ισχύος. Μια τέτοια λύση θα πρέπει να περιλαμβάνει την έκδοση ευρωομόλογου για τη χρηματοδότηση ενός ευρωπαϊκού σχεδίου επενδύσεων, την ενίσχυση του ευρωπαϊκού προϋπολογισμού, τη δημιουργία μηχανισμού κοινής διαχείρισης του χρέους με τη μεταφορά μέρους του χρέους στην Ευρωπαϊκή Κεντρική Τράπεζα και σε κάθε περίπτωση την ταχεία συγκρότηση των σταθεροποιητικών μηχανισμών, που εντός του 2012 πρέπει να αποτελούν Ευρωπαϊκό Ταμείο.\nΠριν από την εκπόνηση του Μεσοπρόθεσμου Πλαισίου, πρότεινα δημόσια στην κυβέρνηση να προσέλθει στα όργανα της Ε.Ε. και με ένα συγκεκριμένο αίτημα - πρόταση:\nμε ένα πενταετές, συνολικό και συγκεκριμένο αναπτυξιακό πρόγραμμα επενδυτικών δραστηριοτήτων, ενδεικτικώς της τάξης των 20-30 δισ. Ευρώ, και να ζητήσει τη χρηματοδότησή του από τους μηχανισμούς της Ε.Ε. Η Ε.Ε. θα μπορούσε να οργανώσει την επενδυτική πρωτοβουλία για την αναπτυξιακή ώθηση της οικονομίας με τη σύμπραξη του προϋπολογισμού, της Ευρωπαϊκής Τράπεζας Επενδύσεων (ΕΤΕ) και ειδικών μηχανισμών, όπως τα επενδυτικά ομόλογα.\nΜια τέτοια πρωτοβουλία θα μπορούσε να έχει καλύτερα αποτελέσματα για τη χώρα και την Ε.Ε. Πιστεύω ότι αυτή η πρόταση και σήμερα έχει την επικαιρότητά της και τον ρεαλισμό της.\n3. ΜΟΝΗ ΛΥΣΗ Ο ΠΟΛΙΤΙΚΟΣ ΕΠΑΝΑΣΧΕΔΙΑΣΜΟΣ ΜΕ ΤΟΥΣ ΕΤΑΙΡΟΥΣ ΚΑΙ Η ΠΡΟΩΘΗΣΗ ΜΙΑΣ ΝΕΑΣ ΓΕΝΙΑΣ ΔΗΜΟΚΡΑΤΙΚΩΝ ΜΕΤΑΡΡΥΘΜΙΣΕΩΝ ΣΤΗ ΧΩΡΑ\nΤαυτόχρονα με την ευρωπαϊκή αλληλεγγύη θεωρούμε ότι είναι όρος, εκ των ων ουκ άνευ, η ανάπτυξη στο εσωτερικό της χώρας μιας τεράστιας κινητοποίησης ευρύτερων κοινωνικών και πολιτικών δυνάμεων για να προωθηθούν αλλαγές που θα άρουν τα κακώς κείμενα.\nΣήμερα, το πολιτικό σκηνικό είναι εγκλωβισμένο μεταξύ της αποδοχής του Μεσοπρόθεσμου Πλαισίου, με προαναγγελθείσα την αναποτελεσματικότητά του και της πλήρους απόρριψης των αναγκαίων ρυθμίσεων και μέτρων για να αποφευχθεί η χρεοκοπία και να υπάρξει κοινωνικά συντεταγμένη διέξοδος από την κρίση.\nΔεν είναι διατηρήσιμη μια οικονομία στηριζόμενη στο δανεισμό, τις ενισχύσεις της Ε.Ε. και την πώληση του δημόσιου πλούτου για την κάλυψη τρεχουσών υποχρεώσεων πληρωμών. Δεν υπάρχει διέξοδος με τη διατήρηση αναποτελεσματικού δημόσιου τομέα, χειραγωγημένης αγοράς, συντεχνιακών ρυθμίσεων, δημοκρατικών ελλειμμάτων και νοοτροπίας υποτίμησης της παραγωγής και της εργασίας.\nΗ ΔΗΜΟΚΡΑΤΙΚΗ ΑΡΙΣΤΕΡΑ κρίνει εξαιρετικά επείγουσα την ανάγκη να εφαρμοστούν αλλαγές στην ακολουθούμενη οικονομική και κοινωνική πολιτική που θα στοχεύουν:\n-στην αντιστροφή της ύφεσης, μέσα από την υλοποίηση μιας αναπτυξιακής πορείας, που θα τονώνει την ανταγωνιστικότητα των επιχειρήσεων, θα δημιουργεί απασχόληση, θα αυξάνει τα εισοδήματα, θα διασφαλίζει την αειφορία των πόρων, την προστασία του περιβάλλοντος και της ποιότητας ζωής\n- στη δίκαιη κατανομή των βαρών της κρίσης\n-στην ενίσχυση της κοινωνικής αλληλεγγύης\n(με εγγύηση στα χειμαζόμενα στρώματα τη μελλοντική ανταπόδοση).\nΗ έξοδος από την κρίση περνάει μέσα από την δημοσιονομική εξυγίανση, την αποφυγή της χρεοκοπίας του δημοσίου και της κατάρρευσης της οικονομίας. Διακανονισμοί και θετικότερες λύσεις για την αναδιαπραγμάτευση του χρέους με τους εταίρους της Ε.Ε. μπορούν να προκύψουν όταν η χώρα με τις ακολουθούμενες πολιτικές της αποδεικνύει ότι μπορεί να θέσει τα ελλείμματα υπό έλεγχο. Όταν υλοποιεί πολιτικές που πείθουν ότι βαδίζουν προς την κατεύθυνση αυτή.\nΈτσι θα μπορεί η χώρα να στοχεύει και να διεκδικεί σταθερή λύση για το ελληνικό πρόβλημα, που δεν μπορεί παρά να είναι πολιτική.\nΔηλαδή, διακανονισμό του χρέους σε διακρατικό / κοινοτικό επίπεδο. Προϋπόθεση για την πολιτική λύση είναι η πολιτική σύμπλευση με την Ε.Ε.\nΟι πολιτικές επιλογές της κυβέρνησης για τη μείωση του ελλείμματος δεν έχουν τα στοιχεία της κοινωνικής δικαιοσύνης και της δίκαιης κατανομής των βαρών και τα μέτρα που παίρνει είναι σε τελευταία ανάλυση αναποτελεσματικά.\nΠρέπει να προωθηθούν λύσεις, που θα λαμβάνουν υπόψη τους περιορισμούς της κρίσης, αλλά θα κινούνται σε διαφορετική κατεύθυνση από τις επιλογές πολιτικών για την υλοποίηση του Μνημονίου και του Μεσοπρόθεσμου Πλαισίου, θα απαντούν στον κίνδυνο της χρεοκοπίας και θα αντιμετωπίζουν τα διαρθρωτικά προβλήματα μέσα από την προώθηση δημοκρατικών μεταρρυθμίσεων. Μεταρρυθμίσεων που θα ανοίξουν νέα ατζέντα προοδευτικών αλλαγών και ανόρθωσης της χώρας, θα προκαλέσουν ρήξεις με το «μονόδρομο» νεοφιλελευθέρων λογικών αλλά και με τις διάχυτες νοοτροπίες χαμηλής απόδοσης, μειωμένης κοινωνικής ευθύνης, ατομικού σφετερισμού του δημόσιου χώρου και κλοπής των αγαθών μελλοντικών γενεών.\nΗ μεταρρύθμιση του πλαισίου άσκησης των δραστηριοτήτων του κράτους, της οικονομίας και της κοινωνίας είναι σήμερα πιο επείγουσα παρά ποτέ. Αφενός, για τη δημοσιονομική εξυγίανση κατά την περίοδο της κρίσης, με τους λιγότερους δυνατούς κραδασμούς για την κοινωνία και τη διατήρηση των ωφελημάτων μετά την κρίση. Αφετέρου, για την απελευθέρωση των κοινωνικών δυνάμεων που ασφυκτιούν κάτω από το βάρος του πελατειακού κράτους.\n-Σε ό,τι αφορά την περιστολή των δαπανών του δημοσίου: αυτή υπονομεύεται από το γεγονός ότι επί δύο ολόκληρα έτη δεν έχει πραγματοποιηθεί η αναδιάρθρωση φορέων με καταργήσεις και συνενώσεις οργανισμών και επιτροπών, που δεν προσφέρουν έργο, αλλά ιδρύθηκαν απλώς για την εξυπηρέτηση της κομματικής πελατείας των δύο κομμάτων εξουσίας.\nΈχουμε ταχθεί υπέρ της απαλλαγής από όσες επιχειρήσεις του δημοσίου δεν συντρέχει λόγος να βρίσκονται στον έλεγχό του, μετά από κατά περίπτωση αντιμετώπιση και με διαφανείς διαδικασίες. Έχουμε ταχθεί υπέρ της διατήρησης, με κυρίαρχη την παρουσία του Ελληνικού Δημοσίου, εκείνων των επιχειρήσεων, που είναι δημοσίου συμφέροντος και υπηρετούν κοινωνικό αγαθό.\nΕίμαστε κατηγορηματικά αντίθετοι με το μέτρο της εργασιακής εφεδρείας. Θα οδηγήσει σε απολύσεις στον ευρύτερο δημόσιο τομέα και θα τροφοδοτήσει περαιτέρω την ανεργία. Υποστηρίζουμε ότι η αντιμετώπιση του ζητήματος του πλεονάζοντος προσωπικού πρέπει να γίνει μόνο και αποκλειστικά με μετατάξεις.\nΑπαιτούμε τη λήξη των αργομισθιών και των κερδών που δεν αντιστοιχούν σε προσφορά.\nΤο μισθολόγιο των δημοσίων υπαλλήλων πρέπει να είναι ενιαίο. Το ενιαίο μισθολόγιο σε καμία περίπτωση όμως δεν πρέπει να οδηγήσει στην περαιτέρω μείωση των αποδοχών των εργαζομένων, με το δεδομένο ότι τα δυο προηγούμενα χρόνια έχουν περικοπεί οι αποδοχές τους σε ποσοστό περίπου 40%. Αυτό δεν σημαίνει ότι δεν πρέπει βέβαια να αντιμετωπιστούν μισθολογικές ακρότητες και προνόμια του παρελθόντος, όπου υπάρχουν.\nΤο ενιαίο μισθολόγιο να υλοποιηθεί σε δύο στάδια, ώστε να υποβοηθά την πολιτική των μετατάξεων και των πρόωρων συνταξιοδοτήσεων.\nΖητούμε την αναστολή κάθε παραγγελίας νέων οπλικών συστημάτων, μέχρις ότου η χώρα αρχίσει να δημιουργεί ικανοποιητικά πρωτογενή πλεονάσματα.\nΈγκριση μόνο των απαραίτητων δαπανών για την αύξηση της διαθεσιμότητας των υπαρχόντων οπλικών συστημάτων.\nΑναμόρφωση όλου του συστήματος προμηθειών στις ένοπλες δυνάμεις για τον αποκλεισμό μεσαζόντων και τον περιορισμό κάθε σπατάλης.\nΗ επιλογή δημόσιων έργων να γίνεται με κριτήριο την αναπτυξιακή τους στόχευση, τις εξωτερικές οικονομίες και τη μόχλευση. Τα δημόσια έργα και οι δημόσιες προμήθειες να δημοπρατούνται υπό την εποπτεία μικτών επιτροπών βουλευτών, δικαστικών και πολιτών που θα ορίζονται με κλήρωση.\nΘεωρούμε απαραίτητο τον αυστηρό έλεγχο του διαχρονικού σκανδάλου της υγείας με διττή επιδίωξη: Να εντοπιστούν και εξαλειφθούν όλες οι υπερτιμολογήσεις φαρμάκων και υλικών, αλλά και να δοθεί η δυνατότητα στα ασφαλιστικά ταμεία να ανακτήσουν ένα μέρος από τα κλοπιμαία.\nΣε ό,τι αφορά την αύξηση των δημοσίων εσόδων, κατευθυντήρια θέση μας είναι η διεύρυνση της φορολογικής βάσης με δραστική αντιμετώπιση της φοροδιαφυγής, της φοροαποφυγής, της φοροκλοπής και της εισφοροδιαφυγής.\nΘεωρούμε εντελώς λαθεμένη την αποδυνάμωση του συστήματος των αποδείξεων εξαιτίας των λαθεμένων και πάλι κυβερνητικών υπολογισμών\n• την τιμαριθμική αναπροσαρμογή των φορολογικών κλιμακίων και τη διατήρηση του αφορολόγητου στα 12.000 ευρώ για όλα τα φυσικά πρόσωπα.\n• την αύξηση της συμμετοχής άμεσων φόρων στα δημόσια έσοδα, τη μείωση των έμμεσων φόρων στα είδη λαϊκής κατανάλωσης και την ουσιαστική φορολόγηση του πλούτου.\nΠροτείνουμε την αναδιάρθρωση του ΦΠΑ με μείωση των συντελεστών 23, 13 και 6,5% αντίστοιχα σε 20, 10 και 5%, την ένταξη στην κατηγορία του 5% των βασικών καταναλωτικών αγαθών, καθώς και τη θέσπιση συντελεστή 40% για είδη πολυτελείας.\nΖητήσαμε τουλάχιστον να ανασταλεί το μέτρο της επιβολής του 23% στα είδη εστίασης, μέχρις ότου υπάρξει οριστική κατάληξη στο νέο φορολογικό εθνικό σχέδιο. Η επιβολή αυτού του Φ.Π.Α. αυτονόητα θα οδηγήσει σε κλείσιμο επιχειρήσεων και ανεργία. Η κοινωνία δεν αντέχει να πληρώνει συνεχώς το αλαλούμ των κυβερνητικών αποφάσεων.\nΈχουμε καταθέσει δημόσια τις προτάσεις μας για:\n• τον εντοπισμό και φορολόγηση καταθέσεων Ελλήνων πολιτών σε τράπεζες στην αλλοδαπή.\n• τον έλεγχο των καταθέσεων που η προέλευσή τους δεν μπορεί να δικαιολογηθεί.\n• Τη θέσπιση νόμου που θα υποχρεώνει όλους τους δημόσιους υπαλλήλους και τους ιδιοκτήτες μεγάλης ακίνητης περιουσίας να δηλώνουν τη συμμετοχή τους σε εξωχώριες (offshore) εταιρείες και να υπάρξει επιβολή αντίστοιχου φόρου.\n• τη φορολόγηση της εκκλησιαστικής και μοναστηριακής περιουσίας και την κατάργηση της φοροαπαλλαγής των εμπορικών συναλλαγών τους.\n• τον αυστηρό έλεγχο του ροής πετρελαίου από τα διυλιστήρια ως τους βιομηχανικούς και ατομικούς χρήστες, ώστε να περιοριστεί δραστικά το λαθρεμπόριο καυσίμων.\n• τη δραστική αντιμετώπιση του παραεμπορίου.\nΑπό την πρώτη στιγμή ταχθήκαμε υπέρ της αξιοποίησης της ακίνητης περιουσίας του δημοσίου. Η καταγραφή και η αξιοποίηση της ακίνητης περιουσίας με διαφάνεια και ρήτρα περιβαλλοντικής προστασίας, αποτελεί μια επιλογή ορθολογισμού, αλλά και δικαιοσύνης, ιδίως στις σημερινές δραματικές συνθήκες.\n4. ΝΕΟ ΑΝΑΠΤΥΞΙΑΚΟ ΜΟΝΤΕΛΟ ΤΗΣ ΕΛΛΑΔΑΣ ΠΟΥ ΠΑΡΑΓΕΙ ΚΑΙ ΔΗΜΙΟΥΡΓΕΙ.\nΈχουμε κατά καιρούς παρουσιάσει τις προγραμματικές μας θέσεις για ζητήματα που αφορούν όλους τους τομείς της ανάπτυξης.\nΑπό το βήμα αυτό θα θέλαμε να επικεντρώσουμε την προσοχή μας σε ορισμένες σημαντικές επιλογές που για τη ΔΗΜΟΚΡΑΤΙΚΗ ΑΡΙΣΤΕΡΑ επείγουν για την ελληνική οικονομία και κοινωνία του 2011.\n1. Στην περίοδο που διανύουμε, για μια ακόμη φορά η χώρα αντιμετωπίζει την προοπτική περισσότερης γκρίζας και μαύρης ανάπτυξης, αντί της επαγγελίας για πράσινη ανάπτυξη. Κυριαρχεί δηλαδή η επέλαση της λογικής του fast track, του ίδιου δηλαδή καταστροφικού μοντέλου που κατέστησε την Ελλάδα μία από τις χώρες με τα οξύτερα περιβαλλοντικά προβλήματα στην Ε.Ε. και επεκτείνεται η νομιμοποίηση μεγάλων και μικρών εγκλημάτων ΥΠΕΞΑΙΡΕΣΗΣ του δημόσιου πλούτου και των πολύτιμων κοινών αγαθών από τους πάντοτε καραδοκούντες παραβάτες της νομιμότητας.\nΘα επιμένουμε σταθερά, ότι το δόγμα «το περιβάλλον κοστίζει» πρέπει να αντικατασταθεί από την αντίληψη η «προστασία του περιβάλλοντος συμφέρει». Η «πράσινη πολιτική» δεν προωθείται απλά με εκθέσεις ιδεών. Απαιτεί συγκεκριμένες επιλογές, προτεραιότητες και μέτρα. Η υιοθέτηση της άποψης «φτηνή ανάπτυξη», της οποίας τα αποτελέσματα βαραίνουν στο παρόν και στο μέλλον, έχει εξαντλήσει τα όριά της. Το πρότυπο της υπερεκμετάλλευσης έως και εξάντλησης του φυσικού, ιστορικού και κοινωνικού κεφαλαίου της χώρας, της μετατροπής του σε αντικείμενο αγοραπωλησίας και σε ανέξοδο στοιχείο παραγωγής εισοδήματος, καθώς και η αναπαραγωγή αυτού του προτύπου δεν είναι μόνο τεχνικά αδύνατη αλλά και ανεπιθύμητη.\nΠρέπει να επιδιωχθεί στοχευμένα η ανάπτυξη, που δίνει έμφαση στην ποιότητα, στη δημιουργική και κοινωνικά ελεγχόμενη αξιοποίηση των νέων τεχνολογιών, που ενσωματώνει εκ των προτέρων την προστασία του περιβάλλοντος.\nΈχουμε ακλόνητη την πεποίθηση ότι η ανάγκη για «πράσινη στροφή» της οικονομίας δεν έρχεται σε μια λανθασμένη χρονική στιγμή. Αντίθετα, είναι μια ώριμη δυνατότητα για τον κόσμο της οικονομίας και έχει πολύ μεγάλη κοινωνική αποδοχή.\nΣήμερα, παρά τη μεγάλη συζήτηση, η στροφή στις ΑΠΕ καρκινοβατεί, με μεγάλους κινδύνους υστέρησης στις υποχρεώσεις της χώρας στα θέματα της κλιματικής αλλαγής, γεγονός που και οικονομικούς κινδύνους συνεπάγεται και εντείνει την εξάρτηση της χώρας από τις συμβατικές πηγές ενέργειας και εγκλωβίζει τις ενεργειακές επιλογές της χώρας.\nΟι εξαγγελίες του ΥΠΕΚΑ για τη δήθεν άμεση προώθηση των ΑΠΕ, με την παράκαμψη και στην ουσία με την κατάργηση των διαδικασιών περιβαλλοντικής αδειοδότησης, απειλούν να μετατρέψουν, οτιδήποτε γλιτώσει από την απέραντη χωματερή των επόμενων γενιών αυθαιρέτων, σε εγκαταστάσεις ΑΠΕ, ακόμη και μέσα στην καρδιά ευαίσθητων ορεινών δασικών και νησιωτικών οικοσυστημάτων, ακόμη και μέσα στις περιοχές NATURA.\nΓια την μεγιστοποίηση των ωφελημάτων και τον εξορθολογισμό των τιμολογίων από τις ΑΠΕ, η κυβέρνηση πρέπει να προχωρήσει άμεσα τις διαδικασίες έκδοσης Πράσινων Πιστοποιητικών. Εκμεταλλευόμενη τη γεωγραφική της θέση, αλλά και συντασσόμενη με τις σχετικές προβλέψεις της συμφωνίας του Kyoto, η Ελλάδα μπορεί σε σύντομο χρονικό διάστημα να κάνει πραγματικότητα την ανάδειξή της σε ενεργειακό κόμβο, όχι μόνον ως διαμετακομιστής αλλά και ως ενεργός παράγων σε όλα τα επίπεδα. Πέραν της εγχώριας προστιθέμενης αξίας, τόσο το συνολικό κόστος εισαγωγής ενέργειας θα μειωθεί, όσο και τα ωφελήματα από τις εξαγωγές θα αυξηθούν.\nΤο δεύτερο σχετίζεται με τη διαχείριση των αποβλήτων. Η παραγωγή απορριμμάτων –σήμερα πάνω από 6 εκατ. τόνους το χρόνο -, αναδεικνύει, τώρα και τα αμέσως προσεχή χρόνια, μεγάλο πεδίο επενδυτικών ευκαιριών εφαρμογής σύγχρονων τεχνολογιών και καινοτομιών που μπορεί να δώσουν ολοκληρωμένες λύσεις σε υποτομείς όπως η ανακύκλωση, η κομποστοποίηση, η κατασκευή μονάδων μηχανικής επεξεργασίας και ΧΥΤΥ και η διαχείριση των νοσοκομειακών και τοξικών αποβλήτων.\n2. Το ΕΣΠΑ, αποτελεί μοναδική δυνατότητα χρηματοδότησης αναπτυξιακών έργων και βασικό πόρο που συνεισφέρει στο πρόγραμμα δημοσίων επενδύσεων την κρίσιμη αυτή περίοδο για τη χώρα μας, τις επιχειρήσεις και τους πολίτες. Έχει ανάγκη μιας μεγάλης ώθησης και επιτάχυνσης.\nΚρίσιμη παράμετρος είναι να εισαχθεί σε όλη τη γραμμή του μετώπου μια όχι μόνο τυπικά νόμιμη απορρόφηση και διαχείριση των πόρων, αλλά μια ορθολογική σχέση κόστους – οφέλους ώστε να βελτιωθεί η κοινωνική ωφέλεια. Ταυτόχρονα είναι απαραίτητη η ύπαρξη μιας διαρκούς διαδικασίας αξιολόγησης και επανασχεδιασμού παρεμβάσεων ώστε να βελτιώνονται τα αποτελέσματα τους. Το ΕΣΠΑ είναι πολύ σοβαρή υπόθεση για να χρησιμοποιείται επανειλημμένα για επικοινωνιακούς λόγους.\nΌ,τι και να ισχυρίζεται και να παρουσιάζει η ηγεσία του ΥΠΑΝ με ποσοτικούς δείκτες, αποφεύγοντας τα πραγματικά μεγέθη, δεν μπορεί να αποκρυφτεί ότι στόχος προβλεπόμενος για το 1ο εξάμηνο του 2011 ήταν η απορρόφηση 1, 104 δις Ευρώ, ενώ το αντίστοιχο αίτημα χρηματοδότησης από το ΥΠΑΝ που έχει υποβληθεί είναι 530 εκατ. Ευρώ!\nΤο πιο σημαντικό όμως που δεν αναφέρει η κυβέρνηση είναι τι γίνεται με τα μεγάλα έργα. Αυτά που θα δώσουν πραγματικά έναν άλλο αέρα στην επανεκκίνηση της ελληνικής οικονομίας και στην προώθηση της ανάπτυξης. Εμείς γνωρίζουμε ότι δεν έχει γίνει τίποτα καινούργιο που να μας κάνει αισιόδοξους ότι θα επανεκκινήσουν και θα είναι ολοκληρωμένα στο τέλος της προγραμματικής περιόδου. Εκτός από τα γνωστά και ονοματισμένα έργα, η ερώτηση είναι τι γίνεται με τα νέα έργα. Υπάρχουν ώριμα νέα έργα; Πού είναι αυτά; Τι κάνει η κυβέρνηση για να τα ωριμάσει;\nΗ ένταξη έργων στο ΕΣΠΑ δε σημαίνει και υλοποίηση. Υπάρχουν πολλοί τομείς που η παρούσα κυβέρνηση δείχνει ως να είναι συνέχεια της προηγούμενης κυβέρνησης. Με πολιτικά κακό σχεδιασμό, χαλαρούς ρυθμούς στη λήψη αποφάσεων, αλλά όχι εφαρμογή τους σε κρίσιμους τομείς και απόθεση του όλου ζητήματος στις Διαχειριστικές Επιτροπές, η απόδοση βαίνει μειούμενη.\nΣημαντικοί τομείς παραμένουν σε στασιμότητα. Στο Επιχειρησιακό Πρόγραμμα Ανθρώπινου δυναμικού ενώ υπάρχουν πιστοποιημένοι φορείς κατάρτισης, που θα μπορούσαν να αναλάβουν το έργο, για 2 χρόνια δεν έχει γίνει μια ώρα κατάρτισης, ενώ εδώ και 3 χρόνια λιμνάζουν διαγωνισμοί για πιστοποιημένα προγράμματα κατάρτισης στον τομέα της πληροφορικής και για προγράμματα για άτομα ειδικών κοινωνικών ομάδων. Στην απόκτηση εργασιακής εμπειρίας με τα 5μηνα μέσω των ΟΤΑ έμπλεξαν απαράδεκτα διαδικασίες ΜΚΟ που δικαιολογημένα προκαλούν επιφυλάξεις και αντιδράσεις σε σχέση με την αντικειμενικότητα και τη διαφάνεια.\n3. Ο στοχευμένος αναπροσανατολισμός παραγωγής και υπηρεσιών είναι μονόδρομος.\nΤα τελευταία χρόνια η χώρα έχει ένα υπέρογκο έλλειμμα του ισοζυγίου συναλλαγών και του εμπορικού ισοζυγίου(σταθερά αρνητική πρωτιά στην ΕΕ). Το έλλειμμα αυτό αντανακλά δομικά προβλήματα ανταγωνιστικότητας της ελληνικής οικονομίας. Το πρόβλημα εξακολουθεί να είναι οξύ παρά την εμφάνιση την τελευταία περίοδο μιας σχετικής αύξησης των εξαγωγών.\nΕίναι αναγκαίες οι επιλογές, που να εστιάζονται στον εντοπισμό των τομέων παραγωγικής δραστηριότητας που είναι σε θέση να αποτελέσουν πόλους ανάπτυξης για τη χώρα ή εστίες συγκριτικού πλεονεκτήματος μέσω παραγωγικών και τεχνολογικών εξειδικεύσεων που ταυτόχρονα θα σέβονται το περιβάλλον. Να στηριχθούν στοχευμένα μικρές νέες εξωστρεφείς επιχειρήσεις. Να προβλεφθούν γενναίες επενδύσεις στην παιδεία, στην επιστημονική έρευνα, στην στήριξη της απασχόλησης, στη σταθερή και ποιοτική εργασία και με ικανοποιητικούς μισθούς.\nΗ παραγωγική και αναπτυξιακή διαδικασία δεν μπορεί να στηρίζεται στην αποσάρθρωση των εργασιακών δικαιωμάτων, στην περικοπή της αμοιβής εργασίας. Είναι προσχηματικό και υποκριτικό να καταστρέφεται το δικαίωμα των εργαζομένων στην αμοιβή εργασίας, στο όνομα της ανάπτυξης, όταν μεταπολεμικά στον ευρωπαϊκό χώρο δεν υπάρχει ιστορική συσχέτιση μεταξύ της ανάπτυξης, του εργατικού κόστους και του ύψους παραγωγής.\nΠρέπει να στηριχθεί η επιχειρηματικότητα, να αρθούν οι κυριότεροι παράγοντες που αποτρέπουν την πραγματοποίηση επενδύσεων (γραφειοκρατία, διαφθορά, απουσία σταθερού θεσμικού και φορολογικού πλαισίου και, σε ορισμένους τομείς, έλλειψη υψηλής ειδίκευσης προσωπικού). Να θεσπισθούν κίνητρα για παραγωγικές επενδύσεις σε τομείς τεχνολογικής αιχμής, καινοτομίας και ποιότητας, που θα έχουν και την μέριμνα για την δημιουργία νέων θέσεων εργασίας.\nΗ χώρα πρέπει να διασφαλίσει τη χρηματοδότηση, να αναλάβει πρωτοβουλίες για τη βελτίωση της ψυχολογίας στην αγορά. Να σχεδιάσει και να διασφαλίσει τις αναγκαίες υποδομές. Να συνδράμει νέες και καινοτόμες μεθόδους οργάνωσης αλληλέγγυων και συμμετοχικών επιχειρήσεων. Να ενθαρρύνει τις ομάδες παραγωγών και της συλλογικής επιχειρηματικής δράσης των νέων, που μπορούν να επινοούν και να προσφέρουν νέα προϊόντα, ικανά να κερδίσουν μια θέση στις διεθνείς αγορές. Να δώσει έμφαση στη δικτύωση, στις εφαρμογές της πληροφορικής, στις καλές πρακτικές, στα νέα προϊόντα, στις νέες μεθόδους και τεχνικές παραγωγής και διανομής.\nΗ στήριξη των μικρομεσαίων επιχειρήσεων, πρέπει να αποτελεί καθημερινή κρατική μέριμνα με:\n• την ενίσχυση για απρόσκοπτη ροή της χρηματοδότησής τους,\n• τη νομοθετική κατάργηση των καταχρηστικών πρακτικών και χρεώσεων των τραπεζών,\n• την οργάνωση και τον έλεγχο του τομέα παροχής υπηρεσιών,\n• τησυλλογική συμμετοχή τους στις κρατικές προμήθειες,\n• την αντιμετώπιση των καρτέλ στην αγορά.\nΣημαντικές χρηματοδοτήσεις και υποστηρικτικοί μηχανισμοί πρέπει να στραφούν από το ΕΣΠΑ, στο πλαίσιο ενός σχεδίου τόσο Περιφερειακού όσο και Τομεακού, στην ενίσχυση του εξαγωγικού προσανατολισμού και στη βελτίωση της ποιότητας των προϊόντων.\n4. Υποστηρίζουμε τη ριζική αναδιάρθρωση του τρέχοντος και μελλοντικού Προγράμματος Αγροτικής Ανάπτυξης με μεταφορά/ενίσχυση των πόρων του για τον εκσυγχρονισμό της γεωργίας, των μεταποιητικών μονάδων, αλλά και των δικτύων εμπορίου και διακίνησης αγροτικών αγαθών, ώστε να προωθηθούν κατά προτεραιότητα οι επενδύσεις, η καινοτομία, τα νέα παραγωγικά συστήματα, η αποτελεσματική προστασία του αγροτικού περιβάλλοντος.\nΘεωρούμε πρωταρχική την κρατική μέριμνα για την οργάνωση και ανάπτυξη στοχευμένης πολιτικής γης, με σαφή καθορισμό των χρήσεων γης σε όλη την επικράτεια, με στόχο τη διατήρηση της αγροτικής γης και την περιβαλλοντική της προστασία.\n• Την Προώθηση συνεργασιών ( ανταλλαγή μετοχών- στρατηγικοί επενδυτές), μεταξύ αγροτικών συνεταιρισμών και ιδιωτικών επιχειρήσεων, που χρησιμοποιούν τα προϊόντα τους ως πρώτες ύλες.\n• Τη στοχευμένη ενίσχυση επενδύσεων νέων εναλλακτικών καλλιεργειών σε δυναμικά βιολογικά προϊόντα διατροφής, εξειδικευμένα προϊόντα θεραπευτικής και καλλυντικών, που έχουν διεθνή ζήτηση.\n• Τη μείωση της εξάρτησης από γεωργικές εισαγωγές και αύξηση της αυτάρκειας. (Είναι όνειδος η εισαγωγή... ελαιόλαδου από τη Γερμανία αξίας 1,5 εκατομμυρίων ευρώ που εισήγαγε το 2010 η χώρα μας, σύμφωνα με την ΕΛΣΤΑΤ). Απαιτείται σε κάθε περίπτωση η στροφή προς την παραγωγή κτηνοτροφικών προϊόντων όπου η χώρα μας είναι έντονα ελλειμματική.\n• Την παραχώρηση καλλιεργήσιμων γαιών του δημοσίου έναντι συμβολικού τιμήματος κυρίως σε ακτήμονες αγρότες, για τη δημιουργία νέων παραγωγικών μονάδων, η οποία όμως δεν θα έχει τα αναμενόμενα αποτελέσματα εάν δεν συνδεθεί με τα κατάλληλα κριτήρια επιλογής των δικαιούχων. Πρέπει να επιδιωχθεί η καλλιέργεια ειδών με εξαγωγικό προσανατολισμό στις νέες αυτές εκτάσεις, ώστε να δημιουργηθούν οι προϋποθέσεις συμβολής της γεωργίας στην αντιμετώπιση της κρίσης και της ανεργίας.\n• Την επιδίωξη της πολυλειτουργικότητας της υπαίθρου, με έμφαση στην προστασία και δημιουργία νέων θέσεων εργασίας στον αγροτικό τομέα, την περιφερειακή ισορροπία, την εξωστρέφεια της αγροτικής παραγωγής, την ενίσχυση των συνεργιών με άλλες πολιτικές (περιβάλλοντος, διαρθρωτικές, τουρισμού, μικρο-μεσαίες επιχειρήσεις, εμπορίου, καταναλωτή κλπ).\n• Την αποτροπή με αντικίνητρα των αλόγιστων αλλαγών, κυρίως σε γη υψηλής παραγωγικότητας για καλλιέργεια βιοκαυσίμων και εγκατάσταση φωτοβολταϊκών\nΤην εκπόνηση ειδικών προγραμμάτων έργων υποδομής, όπως αναδασμοί, αρδευτικά, οδοποιίας που θα συμβάλλουν στη μείωση του κόστους παραγωγής.\n• Την ενθάρρυνση, με κίνητρα, της συνεργασίας, επικοινωνίας, αλληλεπίδρασης παραγωγών –καταναλωτών και των αντίστοιχων οργανώσεών τους για ομαλότερη και βελτιωμένη παραγωγή προς όφελος και των δύο πλευρών.\n• Την Εκπόνηση ειδικών προγραμμάτων έργων υποδομής, όπως αναδασμοί, αρδευτικά, οδοποιίας που θα συμβάλλουν στη μείωση του κόστους παραγωγής.\n5. Αποτελεί πρώτη προτεραιότητα ο σχεδιασμός της ανάπτυξης, διαχείρισης και προβολής του Τουρισμού, ώστε να αντιμετωπιστούν οι πάγιες αδυναμίες του όπως η αυξημένη εποχικότητα, η ασφυκτική εξάρτηση από τον οργανωμένο παραθεριστικό τουρισμό (πακέτα χαμηλού κόστους, all inclusive), η προώθηση και διαφήμιση εναλλακτικών μορφών τουρισμού, που δεν βασίζονται στα συγκριτικά πλεονεκτήματα του προορισμού και για τις οποίες δεν υφίσταται οργανωμένο "προϊόν", οι διαδοχικές καμπάνιες προβολής που δεν έχουν διάρκεια και συνέχεια κ.ο.κ. Με δυό λόγια, παρά το γεγονός ότι ο Τουρισμός αναπτύσσεται ή/και αποκαθίσταται στον αυτόματο πιλότο όταν βιώνει κρίσεις πρέπει να θέσουμε ένα τέρμα στην ερασιτεχνική αντιμετώπισή του.\nΈνας σχεδιασμός μιας πολιτικής μεσοπρόθεσμης απόδοσης για τον Τουρισμό πρέπει πρωταρχικά να περιλαμβάνει την άμεση σύνδεσή του με τις ανάγκες προστασίας του περιβάλλοντος. Εδώ πρέπει να αναφέρεται σε έργα βελτίωσης του περιβάλλοντος και της ποιότητας ζωής στις τουριστικές περιοχές, σαφής καθορισμός χρήσεων γης και αυστηρών όρων δόμησης για τουριστικές εγκαταστάσεις, τήρηση των ορίων της φέρουσας ικανότητας των περιοχών, προτεραιότητα στην ανάπτυξη όσων εναλλακτικών μορφών τουρισμού έχουν περιορισμένο περιβαλλοντικό κόστος, απαγόρευση της τουριστικής δόμησης στις ήδη κορεσμένες τουριστικές περιοχές.\n6. Υποστηρίζουμε ότι απαιτείται εθνική στρατηγική για την αναδιάρθρωση του τραπεζικού τομέα.\nΥποστηρίζουμε σταθερά τη συγκρότηση ισχυρού τραπεζικού δημόσιου πυλώνα. Και τούτο για λόγους δημόσιου συμφέροντος, στην κατεύθυνση ανταγωνιστικής πίεσης στις ιδιωτικές τράπεζες στο μέτωπο των επιτοκίων και της ρευστότητας καθώς και της διοχέτευσης μέρους της αποταμίευσης στη χρηματοδότηση αναπτυξιακών προτεραιοτήτων. Ο πυλώνας αυτός θα μπορούσε να προκύψει από τη σύμπραξη Εθνικής, ΑΤΕ, Ταχυδρομικού Ταμιευτηρίου και Ταμείου Παρακαταθηκών και Δανείων. Θα πρέπει να συνδυάζει ταυτόχρονα μέτρα εξυγίανσης και ανταγωνιστικότητα στον εθνικό και διεθνή χώρο.\nΕπί ένα χρόνο καλούμε συνεχώς την κυβέρνηση να ενημερώσει με σαφήνεια για τις επιλογές της και τις διαδικασίες που προτίθεται να ακολουθήσει. Ο ελληνικός τραπεζικός κλάδος έχει ανάγκη συγχωνεύσεων ώστε να αποκτήσει το κρίσιμο μέγεθος που θα του επιτρέψει να διατηρήσει την παρουσία του, με σκοπό να διασφαλίσει την αναγκαία ρευστότητα, ώστε να ανταποκριθεί αποτελεσματικά στις πιέσεις της οικονομικής κρίσης, για χρηματοδότηση αναπτυξιακών έργων και επιχειρήσεων και στην τόνωση της πραγματικής αγοράς που στηρίζει τις θέσεις εργασίας.\nΕπισημαίνουμε την ανάγκη να ληφθούν μέτρα που θα αποτρέπουν αποφασιστικά παρενέργειες από ολιγοπωλειακές καταστάσεις και συμπεριφορές, καθώς και με την ιδιαίτερη φροντίδα να διασφαλιστούν οι θέσεις απασχόλησης.\n6. ΚΟΙΝΩΝΙΚΗ ΠΡΟΣΤΑΣΙΑ ΚΑΙ ΔΙΑΣΦΑΛΙΣΗ ΤΩΝ ΔΙΚΑΙΩΜΑΤΩΝ\nΕίναι αναγκαίος ο επαναπροσανατολισμός του συστήματος κοινωνικής προστασίας. Χρειάζονται αποτελεσματικά μέτρα στήριξης των αδύναμων κοινωνικών στρωμάτων.\nΑποτελεί το μείζον πρόβλημα που αντιμετωπίζει η χώρα μας, η πολλαπλώς τεμαχισμένη κοινωνία της.\nΗ ΔΗΜΟΚΡΑΤΙΚΗ ΑΡΙΣΤΕΡΑ τάσσεται υπέρ ενός κοινωνικού κράτους ικανού, αποτελεσματικού και ευαίσθητου στις διαφορετικές ταυτότητες των πολιτών. Στο πλαίσιο αυτό διεκδικούμε ένα νέο κοινωνικό κράτος δικαίου χωρίς ευνοημένους και αποκλεισμένους, χωρίς προνομιούχους και ξεχασμένους, χωρίς ευγενή και λαϊκά ταμεία, με ίσα κοινωνικά δικαιώματα για όλους και όλες. Αποτελεσματικό, ώστε να μειώνει τη φτώχεια και να αναδιανέμει πόρους όχι οριζόντια, αλλά με επιλεκτικότητα, εκεί που υπάρχει ανάγκη, αντί να αναπαράγει τις κοινωνικές ανισότητες.\nΕίμαστε βαθύτατα πεπεισμένοι ότι κανένα σύστημα κοινωνικής προστασίας δεν μπορεί να λειτουργήσει σωστά ως δίχτυ ασφαλείας ενάντια στη φτώχεια και τον κοινωνικό αποκλεισμό χωρίς ένα ελάχιστο εγγυημένο εισόδημα, που να συνδυάζει την οικονομική ενίσχυση των ευπαθέστερων ομάδων του πληθυσμού με την κατάρτιση ατομικών σχεδίων δράσης, στοχεύοντας στην επιστροφή στην απασχόληση και στην κοινωνική επανένταξη των δικαιούχων.\n7.Η ΝΕΟΛΑΙΑ ΝΑ ΓΙΝΕΙ «ΓΕΝΙΑ ΤΗΣ ΡΙΖΟΣΠΑΣΤΙΚΗΣ ΜΕΤΑΡΡΥΘΜΙΣΗΣ» ΚΑΙ ΟΧΙ ΤΟΥ ΑΠΟΚΛΕΙΣΜΟΥ ΚΑΙ ΤΗΣ ΑΠΟΓΝΩΣΗΣ\nΗ νεολαία της χώρας είναι αυτή που κατεξοχήν δοκιμάζεται, ακολουθώντας τους δρόμους της ανεργίας, της μετανάστευσης και της εργασιακής επισφάλειας. Είναι μια γενιά που εισέρχεται στην κρίση και καλείται να διαχειριστεί τη ζωή της με τα νέα δεδομένα: περικοπές θέσεων, περικοπές μισθών, περικοπές ελπίδων.\nΗ νεολαία είναι το «μεγάλο θύμα της κρίσης». Υπό αυτές τις συνθήκες, η νέα γενιά, φορτωμένη με γνώσεις και εξοικειωμένη στις νέες τεχνολογίες, βλέπει τον κόσμο διαφορετικά και βιώνει καθημερινά την αδικία της ανισοκατανομής.\nΚαμιά μεταρρύθμιση δεν μπορεί να προχωρήσει αν δεν έχει δίπλα της τους νέους ανθρώπους.\nΗ ΔΗΜΟΚΡΑΤΙΚΗ ΑΡΙΣΤΕΡΑ θα αναλάβει πρωτοβουλίες και θα στηρίξει συμπράξεις σε περιφέρειες, δήμους, φορείς και σχήματα κοινωνικής ευθύνης που θα ενισχύσουν τη νεολαία, έτσι ώστε να είναι πρωταγωνιστής των μεταρρυθμιστικών εγχειρημάτων.\n8. ΑΛΛΑΓΕΣ ΣΤΟ ΚΡΑΤΟΣ ΚΑΙ ΤΗ ΔΙΟΙΚΗΣΗ, ΤΟΥΣ ΘΕΣΜΟΥΣ ΚΑΙ ΤΟ ΠΟΛΙΤΙΚΟ ΣΥΣΤΗΜΑ\nΤο πολιτικό σύστημα της χώρας μας είναι πλήρως απαξιωμένο στη συνείδηση των πολιτών, ανίκανο να ανταποκριθεί στις επείγουσες ανάγκες της ελληνικής κοινωνίας. Σ’ αυτές τις προσδοκίες των πολιτών οφείλει να απαντά μια σύγχρονη και ουσιαστική μεταρρύθμιση, που θα γίνει με όρους πολιτικούς και όχι ψευδεπίγραφους και επικοινωνιακούς (opengov κλπ.) ή και μερικής ή επιλεκτικής εφαρμογής (Πρόγραμμα ΔΙΑΥΓΕΙΑ).\nΟι άξονες μιας τέτοιας προσπάθειας δεν μπορεί παρά να είναι η θεσμική σαφήνεια (ούτε γραφειοκρατία, ούτε απλώς απρόσωπο management), η θεσμική διαφάνεια, και η θεσμικά κατοχυρωμένη δημόσια λογοδοσία του δημοσίου.\n-Ένα δημοκρατικό κράτος, αποκεντρωμένο, με μια ισχυρή αυτοδιοίκηση και των δύο βαθμών, με πόρους και αρμοδιότητες, στην υπηρεσία του πολίτη και της κοινωνίας, αποτελεί την κεντρική επιλογή της ΔΗΜΟΚΡΑΤΙΚΗΣ ΑΡΙΣΤΕΡΑΣ.\nΣτη Δημόσια Διοίκηση, μεταξύ άλλων, προωθούμε:\n• τον δραστικό περιορισμό της κρατικής γραφειοκρατίας που αυτονομείται από την κοινωνία και την καταδυναστεύει,\n• την εξάλειψη της διαφθοράς και διαπλοκής,\n• την αντιμετώπιση της σπατάλης,\n• την ορθολογική κατανομή προσωπικού μέσα από τη διαδικασία των μετατάξεων,\n• τον οργανωτικό και τεχνολογικό εκσυγχρονισμό,\n• την ηλεκτρονική διακυβέρνηση.\n• Νέο αυστηρότερο πειθαρχικό δίκαιο. Την αποκατάσταση της ενιαίας δομής και ιεραρχίας, με θέσπιση αξιοκρατικών κριτηρίων στην επιλογή και προαγωγή του προσωπικού σε όλες τις βαθμίδες.\n• την εισαγωγή διαδικασιών εσωτερικής και εξωτερικής αξιολόγησης των υπηρεσιών και του προσωπικού.\n• τη θεσμοθέτηση της λογοδοσίας και της διαφάνειας.\n• την ουσιαστική εφαρμογή του «πόθεν έσχες».\n• τον κοινοβουλευτικό και κοινωνικό έλεγχο της λειτουργίας της δημόσιας διοίκησης.\nΣτις Δημόσιες Επιχειρήσεις υπογραμμίζουμε την αναγκαιότητα ενός σχεδίου αναδιάρθρωσης και προοπτικής για κάθε ΔΕΚΟ χωριστά, στο οποίο θα εντάσσεται και η αντιμετώπιση των όποιων ακροτήτων, και των μισθολογικών.\nΥποστηρίζουμε ότι, σε κάθε περίπτωση, οι φυσικοί πόροι αποτελούν δημόσια περιουσία και οι κεντρικές υποδομές πρέπει να είναι υπό δημόσιο έλεγχο.\nΌσες επιχειρήσεις παραμείνουν υπό δημόσιο έλεγχο πρέπει να εξυγιανθούν και να εκσυγχρονιστούν (κατάργηση συντεχνιακών προνομίων, έλεγχος προμηθειών, αποκατάσταση αξιοκρατίας και διαφάνειας). Δημόσιες επιχειρήσεις, που δεν είναι μείζονος κοινωνικής σημασίας και δημόσιας ωφέλειας και δεν χρησιμεύουν ως σημαντικός αναπτυξιακός μοχλός, δεν υπάρχει λόγος να παραμένουν στην ιδιοκτησία του δημοσίου.\n- Διεκδικούμε τη διαμόρφωση δημοκρατικών πολιτικών θεσμών με άμεσα μέτρα, όπως:\n• εκδημοκρατισμός της λειτουργίας και πλήρης διαφάνεια, με έλεγχο από ανεξάρτητη αρχή, στα οικονομικά των κομμάτων και περαιτέρω μείωση της κρατικής οικονομικής επιχορήγησής τους.\n• αυστηρός περιορισμός της βουλευτικής ασυλίας μόνο για πράξεις που ανήκουν στον πυρήνα της πολιτικής λειτουργίας του βουλευτή. Ουσιαστικοποίηση και αυστηροποίηση του «πόθεν έσχες» των βουλευτών, των συγγενικών τους προσώπων, των υπαλλήλων τους, καθώς και των υπαλλήλων της Βουλής, με έμφαση στο «πόθεν».\n• Δραστική μείωση της βουλευτικής αποζημίωσης και κατάργηση της βουλευτικής σύνταξης. Μείωση του προσωπικού, των εν γένει λειτουργικών εξόδων, τη δημοσιοποίηση όλων των πράξεων και την πλήρη διαφάνεια στα οικονομικά της Βουλής και των βουλευτών.\n• καθιέρωση του εκλογικού συστήματος της απλής αναλογικής και ανάλογα μέτρα για την αντιμετώπιση του «μαύρου» πολιτικού χρήματος.\n• αναδρομικό έλεγχο των περιουσιακών στοιχείων όσων διετέλεσαν πρωθυπουργοί, υπουργοί, βουλευτές, διοικητές και διευθύνοντες σύμβουλοι οργανισμών του δημοσίου, μέλη επιτροπών ανάθεσης δημόσιων έργων και δημόσιων προμηθειών καθώς και των συζύγων και των συγγενών τους από το 1981 μέχρι σήμερα.\n• έλεγχο, όλων των μεταβιβάσεων ακινήτων που πραγματοποιήθηκαν, προς συζύγους και συγγενείς, για να αποκαλυφθούν πράξεις απόκρυψης παράνομου πλούτου.\n• δήμευση περιουσιακών στοιχείων που μεταβιβάστηκαν γιατί η προέλευσή τους δεν μπορεί να δικαιολογηθεί.\n• Ειδικός νόμος που θα καθιστά την απιστία σε βάρος του Δημοσίου και τη φοροκλοπή διαρκή εγκλήματα χωρίς παραγραφή, και θα θεσπίζει την αυτόματη άρση φορολογικού και τραπεζικού απορρήτου όλων όσοι διαχειρίστηκαν δημόσιο χρήμα ή συμμετείχαν στην ανάθεση έργων ή προμηθειών.\n--Θεωρούμε πρωταρχικής σημασίας τη μεταρρύθμιση της Δικαιοσύνης, με την ανάδειξη της ηγεσίας της από τους ίδιους τους δικαστές, για να παύσει να διορίζεται από την εκάστοτε κυβέρνηση και να υπηρετηθεί η ουσιαστική ανεξαρτησία της. Επιβάλλεται η επιτάχυνση της απονομής της δικαιοσύνης και η αντιμετώπιση της πολυνομίας.\nΑΝΑΣΥΓΚΡΟΤΗΣΗ ΤΟΥ ΕΥΡΥΤΕΡΟΥ ΔΗΜΟΚΡΑΤΙΚΟΥ ΣΟΣΙΑΛΙΣΤΙΚΟΥ ΧΩΡΟΥ.\nΜέσα στις δραματικές συνθήκες της οικονομικής κρίσης, της ρευστοποίησης της κοινωνίας, της αμφισβήτησης του σημερινού παρηκμασμένου πολιτικού συστήματος καταγράφεται παντού η αναγκαιότητα για ένα νέο πολιτικό σύστημα με την ανάδειξη νέων πολιτικών υποκειμένων.\nΗ ΔΗΜΟΚΡΑΤΙΚΗ ΑΡΙΣΤΕΡΑ θεωρεί ότι την αφορά ευθέως η ανταπόκριση σ΄αυτή την αναγκαιότητα. Για τον ευρύτερο δημοκρατικό προοδευτικό χώρο διατυπώνουμε στην ελληνική κοινωνία ένα πολιτικό σχέδιο ανασυγκρότησης του δημοκρατικού σοσιαλιστικού χώρου.\nΟ χώρος του σοσιαλισμού, του ριζοσπαστικού μεταρρυθμισμού, παραμένει σήμερα χωρίς γνήσια έκφραση και εκπροσώπηση. Η μετακίνηση του ΠΑΣΟΚ σε θέσεις του οικονομικού φιλελευθερισμού και η μετακίνηση των άλλων δυνάμεων της Αριστεράς σε παλαιοκομμουνιστικές και αντιευρωπαϊκές θέσεις, παίρνοντας διαζύγιο από την ουσιαστική , προοδευτική διαχείριση των σύγχρονων προβλημάτων, δημιουργεί ένα μεγάλο πολιτικό κενό.\nΑναδεικνύουμε την ανάγκη για την ανασυγκρότηση του δημοκρατικού σοσιαλιστικού χώρου.\nΑπευθυνόμαστε στους πολίτες του ευρύτερου χώρου της αριστερής σοσιαλδημοκρατίας, και του δημοκρατικού σοσιαλισμού, της πολιτικής οικολογίας, σε όλες τις δημοκρατικές δυνάμεις ενταγμένες σήμερα σε σχηματισμούς ή ανένταχτες, σε όλους τους προοδευτικούς πολίτες. Τους καλούμε να οικοδομήσουμε σχέσεις διαλόγου, ανταλλαγής απόψεων, ανοιχτής πολιτικής επικοινωνίας.\nΓνωρίζουμε τις διαφορές, τις δυσκολίες, τις υποκειμενικές δεσμεύσεις. Είναι όμως επείγουσα ανάγκη η σοσιαλιστική δημοκρατική Αριστερά να γίνει φορέας πολιτικών ανακατατάξεων, πέρα από το συντηρητικό νεοφιλελεύθερο περιβάλλον, τις αδιέξοδες και αντικοινωνικές επιλογές του Μνημονίου και του Μεσοπρόθεσμου προγράμματος, υπέρ ενός προγράμματος ριζοσπαστικών μεταρρυθμιστικών αλλαγών, καθώς και πέρα από τη ρητορική μιας Αριστεράς που με ταχύτητα επιστρέφει στο παρελθόν.\nΗ ΔΗΜΟΚΡΑΤΙΚΗ ΑΡΙΣΤΕΡΑ θα εργαστεί αποφασιστικά γι’αυτό το πολιτικό σχέδιο με βάση προγραμματικές συμφωνίες, κοινή δράση στα μεγάλα κοινωνικά ζητήματα και αναζήτηση ενός νέου μεταρρυθμιστικού ορίζοντα για το μέλλον της χώρας.\nΕκείνο που σήμερα προέχει, είναι η αλλαγή του περιεχομένου της ασκούμενης πολιτικής, η οποία σήμερα καταγράφεται αδιέξοδη.\nΠρόωρες εκλογές είναι ενδεχόμενο να προκύψουν ως το αποτέλεσμα της πολιτικής που ασκείται, με δεδομένα τα αδιέξοδα της ελληνικής κοινωνίας.\nΗ ΔΗΜΟΚΡΑΤΙΚΗ ΑΡΙΣΤΕΡΑ είναι σε πλήρη ετοιμότητα, όποτε και αν γίνουν οι εκλογές.\nΑ. Παπαδόπουλος: Κύριε Πρόεδρε, ευχαριστούμε. Παρακαλώ πολύ για τις ερωτήσεις σας. Ο κ. Τσόχος.\nΙ. ΤΣΩΧΟΣ («ΑΓΓΕΛΙΟΦΟΡΟΣ»): Κύριε Πρόεδρε, θα σας ρωτήσω δύο πολύ σύντομα ερωτήματα, που προκύπτουν μέσα από την τοποθέτησή σας. Σε ένα σημείο είπατε ότι η κυβέρνηση αναδεικνύεται καθημερινά κατώτερη των περιστάσεων, δεν μπορεί να αντιμετωπίσει την κρίση. Αυτό σημαίνει ότι ζητάτε εκλογές, η Δημοκρατική Αριστερά ζητάει να γίνουν εκλογές;\nΤο δεύτερο έχει να κάνει με την τοποθέτησή σας, όσον αφορά την ανασυγκρότηση του ευρύτερου δημοκρατικού, σοσιαλιστικού χώρου. Θα ήθελα να σας ρωτήσω σε αυτή τη συμμαχία, αν θεωρείτε ότι έχει θέση ο ΣΥΡΙΖΑ ή ο ΣΥΝ.\nΦ. ΚΟΥΒΕΛΗΣ: Κύριε Τσώχο, αναφορικά με τις εκλογές, είναι βέβαιο ότι οι εκλογές αποτελούν μια διέξοδο, ιδιαίτερα από την ασφυξία στην οποία βρίσκεται η ελληνική κοινωνία, γι’ αυτό και είπα ότι οι πρόωρες εκλογές δεν πρέπει να αποκλειστούν ως το ενδεχόμενο, ως η αναγκαστική λύση.\nΤούτη την ώρα, βέβαια, εμείς δε ζητάμε εκλογές. Αλλά αυτό που ζητάμε είναι η αλλαγή του περιεχομένου της πολιτικής. Βεβαίως αν η αλλαγή του περιεχομένου της πολιτικής δεν υπάρξει, τότε οι εκλογές προβάλλουν ως η μόνη λύση. Και λύση διεξόδου για τον ανακαθορισμό των πολιτικών συσχετισμών.\nΣε ό,τι αφορά την πρόταση ανασυγκρότησης του ευρύτερου δημοκρατικού, σοσιαλιστικού χώρου. Απαντώ ευθέως στο ερώτημά σας. Ούτε ο ΣΥΝ, ο Συνασπισμός, πολύ δε περισσότερο ούτε ο Συνασπισμός της Ριζοσπαστικής Αριστεράς, δηλαδή ο ΣΥΡΙΖΑ, ανταποκρίνονται στα κριτήρια τα οποία θέσαμε.\nΚαι το λέω αυτό διότι η αναφορά σε επιστροφή σε παλαιοκομμουνιστικές θέσεις, είναι πρόδηλο ότι αφορά κι αυτές τις δυνάμεις. Και βεβαίως θα σας έλεγα ότι δεν είναι ευχερής ο διαχωρισμός του Συνασπισμού από το ΣΥΡΙΖΑ, όταν μάλιστα ο Συνασπισμός μετέχει στο ΣΥΡΙΖΑ και μάλιστα σε ένα ΣΥΡΙΖΑ εξελισσόμενο με δομές κόμματος.\nΔιαφορετικά αν είχαν τα πράγματα, θέλω να σας βεβαιώσω, ότι δε θα αποχωρούσε το 35% των μελών του συνεδρίου του Συνασπισμού, το οποίο προσήλθε στη συγκρότηση της Δημοκρατικής Αριστεράς. Το πρόβλημα είναι βαθύτατα πολιτικό, υπάρχουν πολιτικές διαφορές, έως και αντίπαλες θέσεις.\nΣΥΝΤΟΝΙΣΤΗΣ: Η κα Λεπίδου.\nΡ. ΛΕΠΙΔΟΥ («STAR» - «ka-business.gr»): Είμαι από το «STAR» και από το «ka-business.gr», ιντερνετικό κανάλι που ασχολείται με την καινοτομία και την ανάπτυξη, κάτι πολύ επίκαιρο όπως φαίνεται και είναι ο μοναδικός τρόπος διεξόδου από την κρίση, η καινοτομία.\nΉθελα να ρωτήσω το εξής. Σας έχουμε κατά καιρούς ακούσει να λέτε, όπως και σήμερα τα ίδια, ότι μια οικονομική κρίση και μια γενικότερη κρίση, μπορεί να αντιμετωπιστεί, αν η πολιτική βασιστεί στο ευρωπαϊκό κεκτημένο.\nΉθελα να μου πείτε πώς σχολιάζετε τα σχόλια Ευρωπαίων από το χώρο τον οικονομικό και τον πολιτικό κύκλο, ότι η Ελλάδα θα βγει από την ευρωζώνη και σύντομα θα έχουμε δραχμή.\nΚάτι που το ακούμε έντονα και από τον αριστερό χώρο, ότι θα έρθουμε σε δραχμή. Ποια είναι η δική σας εκτίμηση; Ο ρόλος της Ευρώπης και σήμερα είναι ίδιος; Ευχαριστώ.\nΦ. ΚΟΥΒΕΛΗΣ: Η Ευρώπη αναμφισβήτητα βρίσκεται σε μια εξαιρετικά κρίσιμη στιγμή. Η κρισιμότητα των στιγμών προκύπτει από το γεγονός ότι η οικονομική κρίση είναι εκείνη που διαμορφώνει τις νέες υποχρεώσεις της Ευρωπαϊκής Ένωσης.\nΑπάντηση στην οικονομική κρίση, απάντηση στις επιθέσεις που δέχεται η οικονομία της Ευρώπης, οι οικονομίες των κρατών – μελών της Ευρώπης, δεν μπορεί να είναι άλλη παρά η ενοποιημένη επί της ουσίας Ευρώπη.\nΑκριβώς και γι’ αυτό το λόγο η Δημοκρατική Αριστερά υποστηρίζει, ότι πρέπει να επιταχυνθούν τα βήματα προς την ουσιαστικά ενοποιημένη πολιτικά Ευρώπη.\nΓια το λόγο αυτό και όχι μόνο ως άμυνα, αλλά και ως δυνατότητα δυναμικής κίνησης προς τα μπροστά, προτείνουμε και διεκδικούμε την επί της ουσίας οικονομική διακυβέρνηση της Ευρώπης.\nΕίναι ακριβές ότι υπάρχουν φωνές μέσα στον ευρωπαϊκό χώρο, υπάρχουν φωνές οικονομικών και πολιτικών κύκλων και στην Ελλάδα, που εισηγούνται είτε την απομάκρυνση της χώρας από την ευρωζώνη είτε τη μετατροπή της Ευρώπης σε μια Ευρώπη δύο ζωνών.\nΗ μία ζώνη με ένα ευρώ και η άλλη ζώνη με ένα χαμηλότερης σημασίας, δυνατότητας και αξίας ευρώ. Κάτι τέτοιο, αν συμβεί, πιστεύω ότι δεν υπηρετεί την αποτελεσματικότητα της Ευρωπαϊκής Ένωσης.\nΠολύ δε περισσότερο που η Ευρωπαϊκή Ένωση πρέπει να είναι τούτη την ώρα πιο πολύ και μάλιστα με μορφή ομοσπονδιακής σύνθεσης, ενοποιημένη αν θέλει να έχει συμμετοχή στη διεθνή οικονομική διαδικασία με το πρόσθετο δεδομένο ότι είναι πολλές οι νέες αναδυόμενες οικονομικά χώρες στην παγκόσμια κοινότητα και αντιλαμβάνεστε ότι αυτό διαμορφώνει καινούριους συσχετισμούς.\nΑπάντηση στα σημερινά δεδομένα, μπορεί να αποτελεί και αποτελεί η ενοποιημένη επί της ουσίας, πολιτικά ενοποιημένη Ευρώπη. Αυτό είναι και στοιχείο που μπορεί να αντιπαρατίθεται χρήσιμα, ωφέλιμα και αρκετά αποτελεσματικά και στην οικονομική κρίση, η οποία υπάρχει.\nΣε ό,τι έχει σχέση με την Ελλάδα, θεωρώ ότι πέρα από το γεγονός ότι δεν είναι ευχερής νομικά η αποκοπή της χώρας μας από την ευρωζώνη, διότι χρειάζεται να αλλάξει άρδην η συνολική σύμβαση μεταξύ των κρατών – μελών, αυτό θα είναι επικίνδυνο για τη συνοχή της Ευρώπης γενικότερα.\nΔιότι θα συμπαρασύρει κι άλλες χώρες, θα συμπαρασύρει όλες τις χώρες του ευρωπαϊκού νότου ή τις περισσότερες από αυτές. Και τότε η αντανάκλαση θα αφορά και τις χώρες της Κεντρικής και της Βόρειας Ευρώπης.\nΚαι νομίζω ότι απομακρύνεται ένα τέτοιο ενδεχόμενο, παρά την ύπαρξη, όπως είπα λίγο πριν, φωνών και εισηγήσεων για την περιθωριοποίηση της Ελλάδας από την Ευρωπαϊκή Ένωση και ειδικότερα από την ευρωζώνη.\nΣΥΝΤΟΝΙΣΤΗΣ: Ο κ. Δεργιαδές.\nΦ. ΔΕΡΓΙΑΔΕΣ («ΜΑΚΕΔΟΝΙΑ»): Κύριε Πρόεδρε, είπατε νωρίτερα ότι ο μόνος πρακτικός φερέγγυος μηχανισμός που σήμερα διαθέτει το κράτος είναι η ΔΕΗ.\nΧτες ο κ. Βενιζέλος και η κυβέρνηση ανακοίνωσαν κάποια μέτρα, σκληρά μέτρα για όλους τους πολίτες. Εδώ τίθεται ένα ερώτημα. Αν κάποιος πολίτης δεν μπορέσει να πληρώσει αυτό το νέο χαράτσι, τι θα κάνει η κυβέρνηση; Θα του κόψει το ρεύμα;\nΚαι αν του κόψει το ρεύμα τι θα κάνει ο πολίτης; Ποια είναι η πρόταση της Δημοκρατικής Αριστεράς; Οι πολίτες να μην πληρώσουν, να υπάρξει ανυπακοή σε αυτό το θέμα;\nΚαι ένα δεύτερο ερώτημα. Ακούμε διάφορα σενάρια τελευταία για συγκυβέρνηση. Ποια είναι η δική σας θέση, θα συμμετείχατε σε ένα σχήμα και με ποιες πολιτικές δυνάμεις και με ποιους όρους; Ευχαριστώ.\nΦ. ΚΟΥΒΕΛΗΣ: Όσα είπε χτες η κυβέρνηση δια στόματος του Πρωθυπουργού και του αρμόδιου Υπουργού για τη ΔΕΗ, σχολίασα ότι δυστυχώς αποτελεί ομολογία ότι εκείνον που αναγνωρίζουν ως το μόνο φερέγγυο οργανισμό είσπραξης είναι η ΔΕΗ και είναι τραγικό. Αυτό αναδεικνύεται από τον τρόπο με τον οποίον αντιμετώπισαν αυτή την επιβολή της νέας εισφοράς στο ακίνητο.\nΣπεύδω να σας πω ότι είμαστε ριζικά αντίθετοι με την επιβολή του μέτρου συνολικά και συλλήβδην για το λόγο ότι δεν μπορείς άλλο να επιβαρύνεις την ακίνητη περιουσία του μικρού, του πολύ μικρού και του μικρομεσαίου οικονομικά Έλληνα πολίτη.\nΗ Κυβέρνηση δεν έχει εισπράξει το ΕΤΑΚ, δεν έχει εισπράξει το φόρο Ακίνητης Περιουσίας για δύο ολόκληρα έτη και έρχεται σήμερα με την απουσία μάλιστα εισπρακτικών μηχανισμών να επιβάλει νέα επιβάρυνση στην ακίνητη περιουσία.\nΠοια ακίνητη περιουσία; Θα επιβάλει εισφορά στο διαμέρισμα των 50, των 60, τω ν 70, των 80, των 90 τετραγωνικών μέτρων, όπου εκεί ζουν οικογένειες φτωχών, μικρομεσαίων οικονομικά ανθρώπων; Εάν θέλει να επιβάλει επιβάρυνση και εισφορά να το επιβάλει στις μεγάλες ακίνητες περιουσίες οι οποίες μένουν στο απυρόβλητο διότι λίγο πριν σας είπα, ότι δεν έχουν εισπραχθεί συγκεκριμένοι πόροι θεσμοθετημένοι εδώ και 2-2,5 χρόνια.\nΣε ότι αφορά την καταβολή ή μη αυτής της πρόσθετης εισφοράς και με τον τρόπο που θέλει, είναι απροσδιόριστος βέβαια ο τρόπος, αλλά με τον τρόπο που φαίνεται να θέλει η Κυβέρνηση να προωθήσει. Πράγματι θα οδηγηθεί η κατάσταση σε αδιέξοδο, όταν ο άλλος δεν έχει να πληρώσει, δεν θα πληρώσει. Και από την ώρα που δεν θα πληρώσει αντιλαμβάνεστε την αποτελεσματικότητα της ρύθμισης.\nΔεν μπορεί η Ελλάδα να μετατραπεί σε μια φυλακή στην οποία θα προσέρχονται για να φυλακιστούν οι μη έχοντες και οι μη έχοντες πια αποδεδειγμένα λίγο πριν ανέφερα ότι είναι το 30% περίπου, το 1/3 του ελληνικού πληθυσμού που ζει κάτω από τα όρια της φτώχειας.\nΣε ότι αφορά τη συγκυβέρνηση, δεν θα υπάρξει συγκυβέρνηση, αυτή είναι η εκτίμησή μου για τον εξής απλό λόγο. Το μεν ΠΑΣΟΚ θέλει να οριοθετεί τις κομματικές του δυνάμεις και την εκλογική του επιρροή, η δε Νέα Δημοκρατία θέλει επίσης να οριοθετεί το δικό της εκλογικό χώρο, πολύ δε περισσότερο όπως η ίδια εκτιμά ότι βρίσκεται κοντά στο να αναλάβει και αυτοδύναμα την κυβερνητική εξουσία, όπως η ίδια εκτιμά.\nΔεν θα υπάρξει, λοιπόν, κατά την εκτίμησή μου συγκυβέρνηση τουλάχιστον για το αμέσως προσεχές πολιτικό διάστημα και πολιτικό χρόνο και τούτο ανεξάρτητα από το γεγονός ότι Κυβέρνηση και Νέα Δημοκρατία, ΠΑΣΟΚ και Νέα Δημοκρατία έχουν συγκλίνουσες πολιτικές και πολλές φορές και ταυτόσημες για πολλά ζητήματα αυτού του τόπου και αυτής της συγκεκριμένης κοινωνικοοικονομικής πραγματικότητας.\nΣΥΝΤΟΝΙΣΤΗΣ: Ο κ. Ρούμπος.\nΝ. ΡΟΥΜΠΟΣ («ΕΛΕΥΘΕΡΟΤΥΠΙΑ - ΑΠΕ»): Θεωρείτε ότι κάθε φορά η κρίση που γίνεται πριν πάρουμε μια δόση είναι πραγματική ή είναι μια πίεση για νεότερα μέτρα; Και με δεδομένες τις θέσεις των δύο μεγάλων κομμάτων τελικά την χώρα από την κρίση μπορεί να την βγάλει μια μονοκομματική Κυβέρνηση ή μια Κυβέρνηση συνεργασίας;\nΦ. ΚΟΥΒΕΛΗΣ: Πιστεύω κ. Ρούμπο στην αντικειμενικότητα του μεγέθους. Και ποιο είναι το αντικειμενικό μέγεθος; Ότι είτε αν γίνεται για λόγους τακτικής, είτε αν γίνεται για λόγους συστηματικούς έχουμε την πραγματικότητα η χώρα να πιέζεται συνεχώς για τη λήψη νέων μέτρων. Και αυτό το αντικειμενικό γεγονός είναι εκείνο που οφείλουμε πολιτικά να αντιμετωπίσουμε.\nΕίναι υπαρκτό το ζήτημα όταν η μαύρη τρύπα στον προϋπολογισμό είναι πιστοποιημένη, όταν είναι πιστοποιημένο το γεγονός της ανισότητας, της κατανομής των βαρών, όταν είναι πιστοποιημένο το γεγονός ότι δεν έχουν προχωρήσει αναγκαίες αναδιαρθρώσεις έξω από τις απαράδεκτες αξιώσεις του μνημονίου και του μεσοπροθέσμου, είναι μία πραγματικότητα.\nΚαι αυτή η πραγματικότητα δεν φτάνει να αναδεικνύεται, δεν φτάνει να σκιαγραφείται ή να ζωγραφίζεται με μελανά χρώματα, χρειάζεται συγκεκριμένες πολιτικές, συγκεκριμένη πολιτική για να αλλάξει αυτή την πραγματικότητα.\nΚαι η Δημοκρατική Αριστερά είχε και σήμερα και πρόσφατα και ακόμη παλαιότερα να αναδείξει τις δικές της προτάσεις για την αλλαγή αυτής της πολιτικής.\nΣΥΝΤΟΝΙΣΤΗΣ: Ο κ. Σεχλετίδης.\nΘ. ΣΕΧΛΕΤΙΔΗΣ («ΘΕΣΣΑΛΟΝΙΚΗ»): Πριν από λίγες μέρες ένας παλιός σας φίλος και σύντροφος, ο Δημήτρης ο Παπαδημούλης αναρωτήθηκε δημόσια, πώς είναι δυνατόν η Δημοκρατική Αριστερά να συζητάει μια πιθανή συνεργασία με το «ΑΡΜΑ ΠΟΛΙΤΩΝ» του Γιάννη του Δημαρά, αλλά να αρνείται τη συζήτηση με τον Συνασπισμό, το Κόμμα που και εσείς συνιδρύσατε πριν από 20 χρόνια.\nΑλλά για να μην κλέψω την ερώτηση από τον κ. Παπαδημούλη, γιατί είναι αόριστη η συζήτηση για ένα αντινεοφιλελεύθερο μέτωπο και είναι πιο συγκεκριμένη η συζήτηση για την ανασυγκρότηση του χώρου του Δημοκρατικού Σοσιαλισμού;\nΦ. ΚΟΥΒΕΛΗΣ: Θα έλεγα ότι είναι εξαιρετικά χρήσιμα και τα ερωτήματα που διατυπώνονται και περιμένουν απάντηση από τους ίδιους που τα κάνουν και είναι εξαιρετικά συγκινητικός και χρήσιμος και ο αναστοχασμός κάποιων στον Συνασπισμό για το τι ακριβώς συμβαίνει γενικότερα σ’ αυτό τον χώρο.\nΕγώ δεν θα παρακολουθήσω αυτό το οποίο είπατε λίγο πριν, θα απαντήσω όμως στο ερώτημά σας το δεύτερο που αποτελεί και την καρδιά του ζητήματος.\nΌταν μιλάμε για την ανασυγκρότηση κ. Σεχλετίδη του Δημοκρατικού Σοσιαλισμού, του Δημοκρατικού Αριστερού Σοσιαλισμού ή της Σοσιαλδημοκρατίας της Πολιτικής Οικονομικής δεν το κάνουμε γενικά και αόριστα, το κάνουμε στη βάση συγκεκριμένων πολιτικών θέσεων, προγραμματικών διεκδικήσεων και συγκεκριμένου προγραμματικού πλαισίου.\nΕ, αυτό το πλαίσιο δεν υπηρετείται όπως απήντησα λίγο πριν σε συνάδελφό σας από τον Συνασπισμό και τον ΣΥΡΙΖΑ με βάση το γεγονός, ότι δεν φτάνει να καταγγέλλεις το μνημόνιο, δεν φτάνει να το καταψηφίζεις, όλοι το έχουμε καταψηφίσει, αλλά πρέπει να καταγράφεις και να διεκδικείς εκείνη την πολιτική που δεν εγκλωβίζεται σε μια γενική και αόριστη αντιμνημονιακή αναφορά, αλλά παλεύει να δώσει απάντηση και μάλιστα απάντηση ρεαλιστική, απάντηση ευθύνης στα υπαρκτά προβλήματα των πολιτών, της κοινωνίας και της χώρας.\nΕμείς έχουμε συγκεκριμένη πρόταση από άλλους χώρους της Αριστεράς, μεταξύ αυτών και εκείνους στους οποίους αναφερθήκατε, δεν έχουν την ίδια πολιτική απάντηση. Η ίδια η πολιτική αυτή δύναμη κινείται σε αντιλήψεις οι οποίες ελέγχονται και για έντονο αντιευρωπαϊκό προσανατολισμό, δεν υπηρετούν τον Αριστερό Ευρωπαϊσμό, δεν υπηρετούν επί της ουσίας την πολιτική η οποία ξεκαρφώνει αυτή την αγκυλωμένη πολιτική, τη νεοφιλελεύθερη βαθιά συντηρητική πολιτική που ασκείται για να την οδηγήσει προς ουσιαστικά προοδευτική κατεύθυνση.\nΣΥΝΤΟΝΙΣΤΗΣ: Ο κ. Λαουτάρης.\nΓ. ΛΑΟΥΤΑΡΗΣ («ΠΡΙΝ»): Κύριε Πρόεδρε, επιτρέψτε μου μια διευκρίνιση. Έχω προσέξει ότι όποτε σας ρωτούν για εκλογές, απαντάτε με έναν σχεδόν στερεότυπο τρόπο, ότι ζητούμενο είναι η αλλαγή του περιεχομένου της ασκούμενης πολιτικής.\nΑυτή η συγκεκριμένη διατύπωση μήπως αφήνει παράθυρο στη συμμετοχή της Δημοκρατικής Αριστεράς σε μια ενδεχόμενη ανασχηματισμένη Κυβέρνηση Παπανδρέου αν σας ζητείτο κάτι τέτοιο;\nΦ. ΚΟΥΒΕΛΗΣ: Είναι ερμηνεία την οποία δεν είχα ακούσει μέχρι πρότινος ακούσει, αλλά χαίρομαι που την καταγράφετε,. όταν διατυπώνουμε την πολιτική μας άποψη για το ζήτημα των εκλογών, την εκλαμβάνω όμως ως γνήσια ερώτηση.\nΑποκλείεται ένα τέτοιο ενδεχόμενο και κ. Λαουτάρη είναι η πολλοστή φορά που όχι μόνο το λέμε, όχι μόνο το διατυπώνει ο Πρόεδρος της Δημοκρατικής Αριστεράς, αλλά και το αποδεικνύουμε με τη συγκεκριμένη πολιτική που ασκούμε.\nΑντιλαμβάνομαι δεν αφορά εσάς, ότι όσοι επαναφέρουν -δειλά ομολογουμένως- τον τελευταίο καιρό αυτό το ζήτημα, επιχειρούν να αναδείξουν για τη Δημοκρατική Αριστερά δεν ξέρω τι, όταν η Δημοκρατική Αριστερά έχει σαφή θέση, όταν για τα ζητήματα των συνεργασιών έχει επίσης με σαφήνεια αποκλείσει κάθε τέτοιο ενδεχόμενο.\nΣύνολο: 996 Κείμενα


Honora Pharma (1)\nΕύρος Τιμής: 9€ - 46€\nΑμινοξέα και η δράση τους\nΤα αμινοξέα αποτελούν τους θεμέλιους λίθους των πρωτεϊνών και του μυικού ιστού, μάλιστα έχουν μελετηθεί ιδιαίτερα, σε σχέση την επίδρασή τους στην αθλητική απόδοση. Έχουν εργογόνο δράση, καθώς μεσολαβούν σε πολλά στάδια του μεταβολισμού και σε πολλές βιοχημικές διαδικασίες, στην έκκριση αναβολικών ορμονών, ως πηγή ενέργειας κατά την άσκηση, στη ιστική ανάπλαση καθώς και στην πνευματική λειτουργία και διαύγεια.\nΌπως γνωρίζουμε από τη βιολογία, υπάρχουν 20 διαφορετικά αμινοξέα που συμμετέχουν στην πρωτεϊνοσύνθεση, με διαφορετικές ιδιότητες το καθένα. Από αυτά κάποια αμινοξέα, 9 τον αριθμό, καλούνται απαραίτητα αμινοξέα μιας και ο ανθρώπινος οργανισμός δεν μπορεί να τα συνθέσει αλλα πρέπει να τα προσλάβει αυτούσια από διατροφικές ή άλλες πηγές.\nΤα υπόλοιπα, όπως η αλανίνη, η γλουταμίνη και η τυροσίνη, μπορούν να συντεθούν από τον οργανισμό μας υπό κανονικές συνθήκες (μη απαραίτητα αμινοξέα), ενώ μερικά από αυτά, όπως η αργινίνη, μπορεί κάτω από ιδιαίτερες συνθήκες, όπως στη φάση ανάπτυξης της βρεφικής ηλικίας ή σε παρουσία τοξινών να μην παράγονται σε επαρκείς ποσότητες (ημιαπαραίτητα αμινοξέα).\nΥπάρχουν τρία είδη συμπληρωμάτων αμινοξέων. Τα EAAs (Essential Amino Acids), τα BCAAs (Branch Chain Amino Acids, Λευκίνη, Ισολευκίνη, και η Βαλίνη ) και τα σκέτα αμινοξέα. Η βασική διαφορά των BCAAs από τα EAAs είναι το γεγονός πως τα πρώτα μεταβολίζονται στους μύες, αντί για το συκώτι. Αυτό σημαίνει πως μπορούν να αξιοποιηθούν ως πηγή ενέργειας κατά την προπόνηση, άρα κατά συνέπεια μειώνουν σημαντικά τον μυϊκό καταβολισμό, γιαυτό άλλωστε είναι και περισσότερο δημοφιλή στους αθλητές σε σχέση με τα υπόλοιπα.\nΟφέλη συμπληρωμάτων αμινοξέων\nΣτο ηλεκτρονικό μας φαρμακείο μπορείτε να βρείτε μια μεγάλη γκάμα από αμινοξέα των γνωστότερων εταιριών συμπληρωμάτων, όπως Now Sports, Solgar, SCN, Zipvit, Health Aid, Lamberts και σε διάφορες μορφές όπως κάψουλες, ταμπλέτες, αμινοξέα σε σκόνη ή σε πόσιμη μορφή, ικανών να καλύψουν τις σύνθετες ανάγκες του αθλητή.\nNow Foods Glycine 1000mg (100caps) - Γλυκίνη\nNow Foods L-Glutamine 500mg (120veg.caps) - Υγεία Ανοσοποιητικού & Γαστρεντερικού Συστήματος\nΤιμή pharmnet.gr 37,12 € 20,42 €\nHonora Pharma Hepastrong Amino (30caps) - Υγιής Λειτουργία του Ήπατος\nΤιμή pharmnet.gr 11,22 € 10,10 €


Σάσα Σταμάτη: «Για το Battle of the couples δεν μετανιώνω καθόλου» | Zappit\nHome / Ψυχαγωγία / Σάσα Σταμάτη: «Για το Battle of the couples δεν μετανιώνω καθόλου»\nΚυριακή, 4.4.2021, 15:35\n"Παίζουν πάρα πολλά ρόλο για την πορεία του Battle of the couples" παραδέχθηκε, μεταξύ άλλων, η Σάσα Σταμάτη.\nΗ Σάσα Σταμάτη παραχώρησε συνέντευξη στην κάμερα του «Έλα χαμογέλα» και τον δημοσιογράφο Γρηγόρη Μπάκα με αφορμή τις εξελίξεις που αφορούν το «Battle of the couples». Η δημοσιογράφος δήλωσε, μάλιστα, πως δεν μετανιώνει για την επιλογή της να βρίσκεται στο πρόγραμμα και θα ξαναέλεγε «ναι» αν είχε την δυνατότητα.\nΠιο συγκεκριμένα, η Σάσα Σταμάτη σημείωσε χαρακτηριστικά πως «ξεκινήσαμε με τους καλύτερους οιωνούς για αυτό το πρότζεκτ. Εγώ το έκανα αυτό το πρότζεκτ και δεν μετανιώνω καθόλου. Τώρα, από κει και πέρα, δεν είμαστε χαρούμενοι για τα νούμερα. Δεν κόβεται διότι θα γίνει κανονικά ο τελικός. Απλά ο κύκλος θα ολοκληρωθεί νωρίτερα από ότι αρχικά ήταν προγραμματισμένος».\nΘε έλεγα πάλι ναι, δεν έχω μετανιώσει καθόλου. Το να ξεκινάει μια εκπομπή που απασχολεί πάρα πολλούς ανθρώπους και να λες ότι πρέπει να κοπεί, αυτό δεν είναι άποψη αλλά απόφαση. Την απόφαση την βγάζει το κανάλι, οι ιδιωκτήτες και οι διευθυντές» πρόσθεσε η δημοσιογράφος. «Ο Παναγιώτης βασιλάκος είναι ένα παιδί που δεν έχει ακόμα την εμπειρία και του δίνεται μια ευκαιρία. Θεωρώ ότι είναι αξιοπρεπέστατος».\n«Παίζουν πάρα πολλά ρόλο. Κατ’ αρχάς υπάρχει το Survivor και το MasterChef, τα οποία ο κόσμος ξέρει χρόνια και τα έχει αγαπήσει. Βγαίνει ένα πρόγραμμα πολύ μετά από αυτά, το οποίο είναι δύσκολο ο κόσμος να το ακολουθήσει».\nΗ συνέντευξη από τη Σάσα Σταμάτη δόθηκε στο «Έλα χαμογέλα» δυο μέρες πριν τον θάνατο του πατέρα της.


Avatonpress: Δ. Κορδελιού Ευόσμου: Συναγερμός για το μεταλλαγμένο στέλεχος του κορωνοϊού. Αύριο Τρίτη 02/02/2021 κλιμάκιο του ΕΟΔΥ θα διενεργήσει rapid test στην πλατεία «Δημαρχείου».\nΤρίτη 2 Φεβρουαρίου 2021 1:31 π.μ.\nΚΟΡΔΕΛΙΟ - ΕΥΟΣΜΟΣ ΚΟΡΟΝΟΙΟΣ\nΔ. Κορδελιού Ευόσμου: Συναγερμός για το μεταλλαγμένο στέλεχος του κορωνοϊού. Αύριο Τρίτη 02/02/2021 κλιμάκιο του ΕΟΔΥ θα διενεργήσει rapid test στην πλατεία «Δημαρχείου».\nΣυναγερμός για το μεταλλαγμένο στέλεχος του κορωνοϊού. Αύριο Τρίτη 02/02/2021 κλιμάκιο του ΕΟΔΥ θα διενεργήσει rapid test στην πλατεία «Δημαρχείου».\nΣε ετοιμότητα βρίσκεται η Δημοτική Αρχή Κορδελιού - Ευόσμου, λόγω του επιβεβαιωμένου κρούσματος στελέχους της νοτιοαφρικανικής μετάλλαξης του κορωνοϊού, που εντοπίστηκε στους κόλπους της εκκλησίας. Στις συντονισμένες προσπάθειες που δρομολογούνται για τον περιορισμό εξάπλωσης του, αύριο, Τρίτη (02/02/2021), στην πλατεία Ευόσμου, με πρωτοβουλία του ΕΟΔΥ έχει προγραμματιστεί η διενέργεια rapid test, υψηλής αξιοπιστίας, από τις 10:00 έως τις 15:00.


Αντετοκούνμπο: Έτσι περνάω τον ελεύθερο χρόνο μου - Η σχέση του με το... Netflix\nΑντετοκούνμπο: Έτσι περνάω τον ελεύθερο χρόνο μου – Η σχέση του με το… Netflix\n15:55 , Τετάρτη 02 Ιουνίου 2021\nΟ Γιάννης Αντετοκούνμπο περιέγραψε, μιλώντας σε δημοσιογράφους, πώς περνά τον ελεύθερο χρόνο του και προκάλεσε έκπληξη όταν αποκάλυψε πως δεν βλέπει μπάσκετ. Μάλιστα, είπε ότι όταν βρίσκεται σπίτι του δεν μιλάει για μπάσκετ και το μόνο που κάνει είναι να παίζει με τον γιο του και να βλέπει Netflix.\nΓια το αν μετά από κάθε παιχνίδι σβήνει το πόσα παιχνίδια λείπουν στους Μπακς για τον τίτλο:“Ναι το κάνω για να ξέρω πόσο δρόμο έχω για τον στόχο. Είναι σαν καλαντάρι για εμένα. Όπως εκεί αλλάζει ο μήνας, έτσι κάνω στα playoffs. Όλοι ξέρουν ότι ο στόχος είναι το πρωτάθλημα. Πρέπει να βλέπουμε κάθε παιχνίδι ξεχωριστά έχοντας στο μυαλό μας στον μεγάλο στόχο. Πρέπει να συγκεντρωνόμαστε σε κάθε παιχνίδι”.\nΔεν πρέπει ούτε να είσαι πολύ πάνω, ούτε πολύ κάτω ψυχολογικά. Νικήσαμε με 4-0 σε αυτή την σειρά, ίσως την επόμενη χάσουμε με 4-0. Τελείωσα με την προηγούμενη σειρά. Προσπαθώ να μείνω ήρεμος και να εστιάσω στο πώς θα γίνω καλύτερος και να εστιάσω σε ένα παιχνίδι κάθε φορά. Δεν ξέρω αν λειτουργεί πάντα αυτό, αλλά αυτό προσπαθώ να κάνω”.Πηγή: ΑΠΕ-ΜΠΕ\nΑΝΤΕΤΟΚΟΥΝΜΠΟ ΓΙΑΝΝΗΣ ΑΝΤΕΤΟΚΟΥΝΜΠΟ ΕΙΔΗΣΕΙΣ ΜΠΑΣΚΕΤ


R.I.P. Ο Jesus Barragan Σκοτώθηκε σε προπόνηση Motocross - Biker Spirit magazine\nΤα κακά νέα δυστυχώς δεν σταματούν στον κόσμο της μοτοσικλέτας. Χθες, 1 Οκτωβρίου 2017, ο γνωστός και αγαπητός αναβάτης και προπονητής του Motocross, ο Jesús Barragán, 39 ετών, πέθανε μετά από μια πτώση που είχε σε προπόνηση.\nΟ Jesús βρισκόταν στην πίστα του San Martín de la Vega στην Μαδρίτη, όταν είχε μια πτώση σε άλμα. Παρόλο που οι πρώτες βοήθειες έφθασαν αμέσως και ο Barragán ήταν ακόμα ζωντανός, οι τραυματισμοί του ήταν πολύ σοβαροί: είχε σοβαρό τραυματισμό στο κεφάλι, τραύμα στο στήθος και τραύμα στην κοιλιά. Επιπλέον, ο Barragan δεν μπορούσε να αναπνεύσει μόνος του, οπότε έπρεπε να διασωληνωθεί. Παρά τη μάχη που έδωσε ώστε να κρατηθεί στη ζωή, ο Barragán πέθανε στον τόπο του ατυχήματος πριν προλάβουν να τον μεταφέρουν.\nΟ Jesús, ήταν πρωταθλητής Μαδρίτης το 2014 και ο Ιδρυτής του Barragán Training Camp, όπου ήταν προπονητής, είχε το Motocross στο DNA του. Ήταν αδελφός του Jonathan Barragán, ενός από τους καλύτερους οδηγούς του MX της χώρας με συμμετοχές στο MXGP και στο Enduro World Championship. Ήταν γιός του Jesús Barragán, πρωταθλητή Ισπανίας στο MX το 1984 στην κατηγορία των 500cc και ανιψιός του Juanjo Barragán, εθνικού πρωταθλητή της κατηγορίας MX.\nΟ θάνατός του, είναι ένα σκληρό πλήγμα για τον κόσμο του motocross, που θρηνεί την απώλειά του. Τα βαθύτατα συλλυπητήρια μας στην οικογένεια και τους φίλους του. Αναπαύσου ειρήνη Jesús.\nGallery image with caption: R.I.P. Sebastien Dasse – Το Παγκόσμιο Motocross θρηνεί\nGallery image with caption: Θανατηφόρο ατύχημα σε πίστα Motocross στην Ιταλία\nΕτικέτες: Jesus Barragan, Motocross, MX, R.I.P., σκοτώθηκε


Αρχιεπίσκοπος Χριστόδουλος - Ο πολιτισμός των πολιτισμών: για ένα παγκόσμιο συμβόλαιο\nΟ πολιτισμός των πολιτισμών: για ένα παγκόσμιο συμβόλαιο\nΧαιρετισμός στην 3η παγκόσμια συνάντηση θρησκειών και πολιτισμών\nΒαθιά είναι η συγκίνησή μου που σας βλέπω όλους σήμερα μαζί μας, έτοιμους να καταθέσετε τη μαρτυρία της ψυχής σας και τη γνώση σας, επάνω στο αληθώς μεγάλο θέμα του πολιτισμού.\nΕπιτρέψτε μου, πρώτον, να διατυπώσω τις επιφυλάξεις μου προς τον τίτλο και ορισμένα σημεία του σκεπτικού της Συνάντησης μας.\nΗ φράση «Ο πολιτισμός των πολιτισμών» φοβούμαι ότι παραδηλώνει μια σύγκραση όλων επί τω αυτώ, μια πρόσκληση προς όλους μας να αποδεχθούμε την αξία και να συμβάλλουμε ενεργά στην κατασκευή ενός νέου μίγματος, ενός είδους υπερπολιτισμού, στον οποίο θα μετέχουν όλοι εξ ίσου αδιαιρέτως και αδιακρίτως.\nΘέλω αμέσως εδώ να διατυπώσω την αντίθεσή μου προς κάθε μορφή σύγκρασης, προς κάθε ιδεολογία σύγκρασης. Πρώτον μεν, ως χριστιανός, αρνούμαι να δεχθώ τον συγκρητισμό που θέλει τους ανθρώπους «όμοια μεν λαλούντας, ανόμοια δε φρονούντας ». Δεύτερον δε, διότι η σύγκραση στηρίζεται και προωθεί την απίσχνανση της ιδιοπροσωπίας κάθε πολιτισμού, την αντικατάσταση των ζωπύρων δυνάμεών του με απόπειρες κατασκευής κοινών στοιχείων. Διότι τα ζώπυρα υπάρχουν και δίνουν δύναμη, μόνον εφ όσον υπερασπίζουν την ενότητα και τη μοναδικότητα του πολιτισμού τους. Ο πολιτισμός γεννιέται στα κεφαλόβρυσα, όχι στα δίκτυα ύδρευσης. Είναι δημιουργία, δεν είναι παράφραση με σκοπιμότητες όσο καλής προαίρεσης ή χρηστικές κι αν είναι οι σκοπιμότητες.\nΟ χριστιανισμός ανήκει στις θρησκείες που έχουν βεβαιότητα για την αλήθεια τους, και μάλιστα για την αποκλειστική αλήθεια τους. Καθώς με γλυκύτητα αλλά και αταλάντευτη επιμονή γράφει ο Ιωάννης, «Πας ο προάγων και μη μένων εν τη διδαχή του Χριστού θεόν ουκ έχει ». Αυτός που υποστηρίζει ότι όλες οι θρησκείες έχουν κάποιο μέρος αληθείας, δεν είναι πιστός, είναι οπαδός του συγκρητισμού. Αυτός που μπολιάζει με στοιχεία συγκρητισμού τον χριστιανισμό, τον ανατρέπει εντός του, και βάζει στη θέση του την εγκόσμιο σοφία. Αλλ΄«εμώρανεν ο θεός την σοφίαν του κόσμου τούτου ».\nΥπάρχουν, βεβαίως, και θρησκείες οι οποίες δεν θεωρούν εαυτές αποκλειστικούς φορείς αληθείας. Τέτοιος ήταν και ο αρχαίος ελληνικός παγανισμός, τέτοιος και ο ρωμαϊκός, που είναι ελληνικής καταγωγής. Δεν είναι καθόλου τυχαίο, ότι στο περιβάλλον όπου επικρατούσαν αυτές οι θρησκείες ανάβλυσε ο συγκρητισμός. Γνωρίζετε ότι ο χριστιανισμός έδω σε μεγάλο και πολυετή αγώνα για το ξεπέρασμα του συγκρητισμού. Δεν είναι δυνατόν να δεχθούμε σήμερα οι χριστιανοί την επιστροφή στο βασίλειο του «όλοι έχουμε δίκιο, όλοι λέμε περίπου το ίδιο με άλλα λόγια». Διότι αυτό είναι ψεύδος. Δεν λέμε όλοι το ίδιο, και δεν θέλουμε να συσχηματισθούμε «τω αιώνι τούτω ».\nΣτο Σκεπτικό της Συνάντησης, δηλώνεται ότι το ζητούμενο είναι η «αναγέννηση και επιστροφή του ανθρώπου σε ένα πνευματικά ανανεωμένο ανθρωπισμό οικουμενικής εμβέλειας». Προσπαθώ να ξεπεράσω τις ατέλειες της φράσης, για να κατανοήσω τον πυρήνα της. Δεν υπάρχει, βέβαια, ανθρωπισμός χωρίς πνευματικότητα. Κι επί πλέον, δεν μπορεί να νοηθεί ανθρωπισμός χωρίς οικουμενική αντίληψη. Διερωτώμαι, ποιο είναι λοιπόν το ζητούμενο: εάν βρίσκομαι μπροστά σε μιαν αθέλητη ασάφεια, την παρακάμπτω. Εάν όχι, τότε πρέπει να συμπεράνω ότι το ζητούμενο είναι η αντικατάσταση των ιδιοπροσωπιών με έναν οικουμενικό ανθρωπισμό, τουτέστιν η αντικατάσταση των ταυτοτικών στοιχείων με στρογγυλέματα και διατυπώσεις τέτοιες, που θα επιτρέπουν στον παγκόσμιο άνθρωπο να κινείται ανέτως μέσα σε όλα.\nΣε αυτό αντιτάσσω την πεποίθησή μου ότι κινείσαι μέσα σε όλα μόνον εάν τα έχεις αφυδατώσει όλα. Εάν δεν αναγνωρίζεις και δεν σέβεσαι την ταυτότητα και μοναδικότητα του κάθε πολιτισμού, δεν είσαι σε θέση να καταλάβεις και τι άξιο προσφέρει ο κάθε πολιτισμός. Και δεν θα μπορέσεις ποτέ να μάθεις ότι η αξία ενός πολιτισμού δημιουργείται και διασώζεται με πόνο. Δεν είναι λαϊκή πανήγυρις ο πολιτισμός, είναι πειθαρχία και δουλειά και επιμονή και αγωνία και πόνος. Τα μεγάλα επιτεύγματα του ανθρώπου, αυτά που συγκροτούν πολιτισμό, δεν γεννώνται εν ώρα σχόλης και αφηρημάδας, αλλά «εν λύπαις και στεναγμοίς».\nΑναγκαστικά, η συζήτηση στρέφεται στο ερώτημα τι είναι ταυτοτικό σε ένα πολιτισμό και πως αυτό διαμορφώνεται. Δεν θα συζητήσω το θέμα εδώ, μια και θα απαιτούσε ειδική εισήγηση. Το μόνο που μπορώ να κάνω, είναι να υπενθυμίσω κάτι γνωστό, που θέτει το πλαίσιο συζήτησης και κατανόησης του τι σημαίνει ταυτοτικό στοιχείο ενός πολιτισμού.\nΔεν υπάρχουν λαοί ηλίθιοι. Δεν υπάρχουν λαοί εθελόδουλοι. Όλοι οι λαοί θέλουν τη δημοκρατία. Δεν υπάρχει λαός που να προτιμά την τυραννία. Το γεγονός όμως ότι εδώ στην Ελλάδα γεννήθηκε η δημοκρατία, το ότι γεννήθηκε από ένα λαό που δεν ήταν ούτε ο πιο πλούσιος της εποχής, ούτε ο πιο ισχυρός, ούτε ο πιο δεμένος με τη γη ούτε ο πιο ικανός στη ναυ-σιπλοΐα, αποκαλύπτει τον κρυμμένο αστερισμό του. Νόμοι διέποντες τη ζωή των ανθρώπων και τη λειτουργία της κοινωνίας υπήρχαν πολύ πριν τους Έλληνες. Η παλαιοτέρα νομοθεσία θεωρείται αυτή του Χαμουραμπί, στις αρχές της δεύτερης χιλιετίας π.Χ., γραμμένη σε σφηνοειδή γραφή. Το αναφέρω αυτό, για να τονίσω το γεγονός ότι εδώ δεν γεννήθηκε η νομοθεσία αλλά ο κανόνας δικαίου, με άλλους λόγους η αντίληψη πως ο νόμος που εισάγει ο ηγεμόνας είναι πάντως ισχυρότερος από τη βούληση του ηγεμόνα που τον εισάγει. Το νέο και απροϋπόθετο αυτό στοιχείο, αποτελεί θεμελιώδες αίτημα του ελληνικού πνεύματος μέσα στους αιώνες, αποτελεί ταυτοτικό στοιχείο του ελληνικού πολιτισμού.\nΔεν είναι μόνον αυτό ταυτοτικό στοιχείο του ελληνικού πολιτισμού. Υπάρχουν ασφαλώς και άλλα, στα οποία δεν θα αναφερθώ, χωρίς αυτό να σημαίνει ότι είναι υποδεέστερα. Στο νου μου, αίφνης, έχω την έννοια του προσώπου, την οποία ο Ελληνισμός φαίνεται να πλάθει ήδη στο έργο του Ομήρου, και να την ανάγει σε θεολογία με τον χριστιανισμό. Αλλά αν μπορούσαμε να επεκτείνουμε τη συζήτηση, θα έπρεπε να δείξουμε και τα αμέσως αναγνωρίσιμα από όλους μας ταυτοτικά στοιχεία άλλων πολιτισμών. Να δούμε, για παράδειγμα, τη σημασία του κενού στον ινδικό πολιτισμό, από όπου προκύπτει η νιρβάνα (το αιώνιο κενό), καθώς επίσης η ανακάλυψη του μηδενός στα μαθηματικά και τον λογικό στοχασμό. Επι-τρέψτε μου να επισημάνω ότι στα ινδικά το μηδέν λέγεται πουτζιάμ (pujyam), λέξη που σημαίνει επίσης ιερό κι αυτό, ασφαλώς δεν είναι τυχαία συνωνυμία. Η δημιουργία του μηδενός, δεν είναι ανάλογη της ανακάλυψης των φανταστικών μαθηματικών, που είναι ένα σημαντικό γεγονός αλλά εντοπισμένο στην ιστορία της επιστήμης. Το μηδέν, το κενό, είναι ταυτοτικό στοιχείο του ινδικού πολιτισμού, με τεράστιες επιδράσεις σε όλες τις πτυχές του.\nΚαι ιδού, λοιπόν, που μιλάμε για επιτεύγματα αναγνωρίσιμα από όλους τους πολιτισμούς, χρήσιμα και σε άλλους, κι όχι μόνον σε κείνον που τα γέννησε. Έχει σημασία εδώ να προσέξουμε με ποιο τρόπο παίρνει ο κάθε πολιτισμός στοιχεία από άλλον. Παίρνει, κρατώντας ως κόρη οφθαλμού την ιδιοπροσωπία του. Εμμένοντας στην αυτοκατάφασή του, δεν εμποδί-ζεται να αναγνωρίζει τι προσφέρει ο άλλος, και το παίρνει. Το βάζει όμως μέσα στις δικές του συντεταγμένες, το εντάσσει στους δικούς του όρους, και τις αξίες ζωής που αυτός διδάσκει. Καθώς γράφει ο Πλάτων, αναφερόμενος σε αυτήν ακριβώς τη διαδικασία, «λάβωμεν δε ως ότιπερ αν Έλ-ληνες βαρβάρων παραλάβωσι, κάλλιον τούτο εις τέλος απεργάζονται» (Επινομίς 987δ). Παίρνουμε λοιπόν από άλλους πολιτισμούς, αλλά τα ε-πεξεργαζόμαστε και τα κάνουμε καλύτερα. Εργαζόμαστε επάνω τους, και τα βελτιώνουμε. Με άλλους λόγους, τα προσαρμόζουμε, τα φέρουμε σε αρμό με τα δικά μας.\nΑυτή είναι η διαδικασία με την οποία ένας πολιτισμός παίρνει από τους άλλους, χωρίς να αυτοκαταστρέφεται. Επεξεργάζεται και προσαρμόζει. Κάθε άλλη διαδικασία είναι σύγκραση, και οδηγεί αναπόφευκτα στην έκπτωση και αναίρεση, στην κατάλυση της ιδιοπροσωπίας.\nΒλέπουμε λοιπόν ότι οι πολιτισμοί δεν διστάζουν να εκτιμούν βαθιά ο ένας τον άλλον. Οι αρχαίοι Έλληνες δεν έπαψαν ποτέ να υποκλίνονται μπροστά στον αιγυπτιακό πολιτισμό, αναγνωρίζοντάς του όχι υπεροχή στα πεδία της πολιτικής, της τέχνης και του στοχασμού, αλλά στο πεδίο της θρησκείας. Ο Ηρόδοτος έγραψε ιστορία των ελληνο-περσικών πολέμων, που αποτελεί, στην πράξη, εγκόλπιο πολιτισμολογίας και ανεπιφύλακτη αποδοχή της συμβολής των πολιτισμών της Μέσης Ανατολής. Εντυπωσιακή είναι και η προσέγγιση του Κωνσταντίνου του Πορφυρογέννητου να διδάξει την αξία του πολιτισμού κάθε λαού, ως μέρος των γνώ-σεων που πρέπει να έχει κάθε βυζαντινός αυτοκράτωρ, προκειμένου να έχει ικανή διεθνή και αμυντική πολιτική.\nΣτον κατάλογο αυτόν θα μπορούσα να προσθέσω και άλλα παραδείγματα, για να στηρίξω την άποψή μου ότι οι πολιτισμοί σέβονται και αναγνωρίζουν ο ένας τον άλλον, όταν δεν μπαίνουν στην υπηρεσία επιθετικών εθνικισμών. Και αυτό, δυστυχώς, είναι τρέχουσα πολιτική πραγματικότητα.\nΣε αυτό ακριβώς το σημείο εστιάζω τα θετικά της Συνάντησής μας. Πρέπει να καλλιεργήσουμε την παράδοση του αμοιβαίου σεβασμού των πολιτισμών. Πρέπει πράγματι και χωρίς καθυστέρηση να οικοδομήσουμε πλέγμα Συναντήσεων όπως αυτή, όπως και άλλων κοινών πολιτιστικών εκδηλώσεων, με σκοπό την ανάπτυξη της επικοινωνίας των πολιτισμών.\nΘα ήταν σημαντικό να συστήσουμε δίκτυο πολιτιστικής επικοινωνίας, οργανωμένο έτσι ώστε να προωθεί την ειρήνη, να περιορίζει την επιθετικότητα των εθνικισμών, να αποσυνδέει τον πολιτισμό από τις εμπρηστικές πολιτικές, και να καλλιεργεί τον σεβασμό όλων προς την πολιτιστική κληρονομιά τα μνημεία, αλλά και τα άϋλα δημιουργήματα του κάθε πολιτισμού. Θα ήταν σημαντικό, θέλω να πιστεύω, να δημιουργήσουμε ένα δίκτυο πολιτιστικής επικοινωνίας που θα έχει ως σκοπό του την ανάπτυξη του σεβασμού των πολιτισμών.\nΣας βεβαιώ εδώ ότι θα εξετάσω τη δυνατότητα να συστήσει η Εκκλησία της Ελλάδος ένα τέτοιο δίκτυο. Η ανάγκη είναι μεγάλη, διότι ο πόνος των λαών καλύπτει τον ουρανό όλων μας με το χρώμα του αίματος και των δακρύων. Και εμείς, οι Ιεράρχες της Εκκλησίας μας, διαβάζοντας το Ευαγγέλιο, καταλαβαίνουμε ότι αλίμονο στον ιερέα που δεν είναι και Λευίτης .\nΜε αυτές τις σκέψεις, εύχομαι η σημερινή Συνάντηση να είναι αφετηρία και όχι κατάληξη προσπαθειών.


Έλληνας ηθοποιός: "Κάλεσε το πνεύμα της νεκρής μητέρας μου και μου είπε..." - MaryMary.gr\nΠαρασκευή 16 Νοέμβριος\nΥπέροχα παπούτσια για party\nO Jimmy Choo και τα έξυπνα μποτάκια\nΑχ, αυτές οι πούλιες\nΗ Lady Gaga ξέρει από καλό Street Style\nΝύχια και σχέδια\nΔεν πιστεύω να έχεις πετάξει το κλάμερ σου;\nΤο χρώμα σκιάς, της νέας σεζόν\nKendall Jenner φόρεσε το eyeliner με το πιο περίεργο τρόπο\nΘλίψη: Έφυγε από τη ζωή 47χρονη ηθοποιός\nΠοιο φαβορί του GNTM εντοπίσαμε στη Θεσσαλονίκη;\nΠοια πήρε 3 εκατ. δολάρια για να εμφανιστεί 20 λεπτά σε event;\nΑυτή είναι η νέα μεταγραφή του Open που θα συζητηθεί!\nΑιώρα στο δωμάτιο\nΠιες αυτό το detox νερό 7 μέρες για flat κοιλιά\nΔες το εντυπωσιακό σπίτι του Χάρη Ρώμα!\nΑν μένεις μόνη και θες ανανέωση στο δωμάτιο...\nΠεντανόστιμη τάρτα σοκολάτας μόνο με 5 υλικά\nΣυνταγές για υγιεινά smoothies\nΠουτίγκα σοκολάτας μόνο με 130 θερμίδες\nΦτιάχνουμε το πιο θρεπτικό πρωινό με τοστ με μύρτιλλα\nΠως φοριέται το κοστούμι στη φετινή μόδα\nΒάζει τέλος στις φήμες: «Δεν ισχύει ότι έχω χωρίσει!»\nΓιος πασίγνωστης αστρολόγου μπλεγμένος σε κύκλωμα ναρκωτικών!\nΕγώ τον θέλω, αυτός με θέλει; Πώς θα το καταλάβεις\nΑλλάξτε μόνο έναν τοίχο κι όλος ο χώρος θα ανανεωθεί\nΑπίστευτο: Ο Μένιος Φουρθιώτης μήνυσε τους συνεργάτες του!\nΗ Ηλιάνα Παπαγεωργίου έκοψε τα μαλλιά της: Σου αρέσει το νέο της look;\nOι 11 κλασικές designer τσάντες της γενιάς μας\nΕπίθεση στον Μπράτη: «Εκείνη μιλάει σαν την θείτσα που την πνίγουν»\nΑποκαλύφθηκε η αιτία θανάτου πασίγνωστου τραγουδιστή!\nΤα μεγάλα κασκόλ\nΑφήστε τα leopad. Η τάση είναι τα tiger\nΤο καρέ να το τολμήσεις\nΔες την Άννα Αμανατίδου όταν πήρε μέρος στον Πανθεσσαλικό Διαγωνισμό Ομορφιάς 2014\nGNTM: Η μυστική συμφωνία της τριάδας για το χρηματικό έπαθλο!\nΓέννησε το τρίτο της παιδί και το ανακοίνωσε στο instagram\nGNTM: Αποχώρησε παίκτρια για λόγους υγείας!\nΈλληνας ηθοποιός: "Κάλεσε το πνεύμα της νεκρής μητέρας μου και μου είπε..."\n6 Δεκεμβρίου 2017 · ΑΔΑΜΑΝΤΙΑ ΧΡΥΣΟΥ\nΘα μπορούσε να είναι μία… ιστορία από την κρύπτη, αλλά είναι η εμπειρία που διηγήθηκε ο Γιώργος Κωνσταντίνου στο Πρωινό. Ο αγαπημένος ηθοποιός μίλησε για τον θάνατο της μητέρας του, για το όνειρο που είχε δει μετά την απώλειά της, αλλά και για την απόφαση της ξαδέλφης του να καλέσει το πνεύμα της κάνοντας τραπεζάκι!\n«Ο θάνατος της μητέρας μου ήταν η πιο άσχημη στιγμή της ζωής μου. Είχα δει ένα όνειρο ότι ήμασταν αλυσοδεμένοι εγώ και η μητέρα μου κι ήταν σα να ζητούσε κάτι σα μια παράκληση και μετά πήγα στη Θεσσαλονίκη να παίξω, εκεί συνάντησα μία πρώτη ξαδέρφη μου που μου λέει κάνω τραπεζάκι δηλαδή μαζευόμαστε και καλούμε πνεύματα και θα καλέσω και τη θεία. Την άλλη μέρα μου λέει καλέσαμε τη θεία και μου είπε γιατί την κρατάς αλυσοδεμένη κι εγώ δεν της το είχα πει το όνειρό μου, εκεί έγινε ένα κρακ, κάτι κόπηκε, κάτι έφυγε από μέσα μου, ένα βάρος. Από τότε υπέφερα λιγότερο»!\n«Δεν ξέρω αν θα ήθελα να έχω αποκτήσει παιδί»\nΗ Λίζα Δουκακάρου μίλησε χθες το βράδυ στην εκπομπή «Μετά τα μεσάνυχτα». Η δημοσιογράφος και παρουσιάστρια μίλησε για τον θάνατο του άντρα της, για το βράδυ που έπεσε μαύρο στα ...\nΤάμτα Μαστοράκη: Η πρώτη ανάρτηση μετά την οικειοθελή αποχώρηση της από το My Style Rocks!\nΌπως διάβασες εδώ, σήμερα η Κωνσταντίνα Σπυροπούλου μας ενημέρωσε πως η Τάμτα Μαστοράκη αποφάσισε να αποχωρήσει από το My Style Rocks. Μπορεί ακόμα κανένας να μην έχει μιλήσει για τους ...\nTα 80's σκουλαρίκια είναι η μεγάλη τάση στα αξεσουάρ\nΤα σκουλαρίκια μεγαλώνουν και γίνονται έντονα και δυναμικά. Δημιουργούν 80’s εικόνες και μπορούν να δώσουν άλλη εικόνα σε κάθε outfitt. Tα σκουλαρίκια του σχεδιαστή Μενέλαου Θεοδοσιάδη τα έχετε αγαπήσει και ...\nΈχει προσλάβει 6 νταντάδες και 4 φρουρούς για να μην βλέπουν τα παιδιά τον μπαμπά τους\nΑν αυτά που διαβάζουμε για την Angelina Jolie είναι αλήθεια, τότε η γυναίκα δεν πάει καλά. Δημοσίευμα του περιοδικού ΟΚ της Αμερικής αναφέρει πως η γνωστή ηθοποιός έφτασε στα άκρα ...\nΑυτός ο πίνακας της Καγιά πρέπει να μπει σε κάθε σπίτι!\nΈχουμε λυθεί από τα γέλια και όχι άδικα! Το Next Top Model μπήκε ξανά στις ζωές μας και μετά από δυο μόνο επεισόδια έχει καταφέρει να γίνει ένα από τα ...\nΜόλις έσκασε: Αυτή είναι η αστρολόγος με τον γιο που συνέλαβαν για εμπόριο ναρκωτικών15 Νοεμβρίου 2018\nΜόλις έσκασε: Έγκυος πασίγνωστη ηθοποιός!15 Νοεμβρίου 2018\nΘλίψη: Έφυγε από τη ζωή αγαπημένη μας ηθοποιός15 Νοεμβρίου 2018\nSpoiler: Αυτή είναι η μεγάλη νικήτρια του GNTM15 Νοεμβρίου 2018\nΟ Μένιος Φουρθιώτης ανακοίνωσε πως επιστρέφει στην τηλεόραση15 Νοεμβρίου 2018\nΑχ, αυτές οι πούλιες 15 Νοεμβρίου 2018\nΗ Lady Gaga ξέρει από καλό Street Style 15 Νοεμβρίου 2018\nΦθινόπωρο και μαντίλια στα μαλλιά πάνε μαζί 15 Νοεμβρίου 2018\nΣε ξενερώνει όταν ένας άντρας παρακαλάει για σεξ;


Ομιλία του Προέδρου του ΣΥΕΤΕ, Γιώργου Γιαννακόπουλου, στη συγκέντρωση στελεχών της Εθνικής Τράπεζας στο Μέγαρο της Εθνικής Ασφαλιστικής στις 17/4/2013 | ΔΗ.ΣΥ.Ε.\nΟμιλία του Προέδρου του ΣΥΕΤΕ, Γιώργου Γιαννακόπουλου, στη συγκέντρωση στελεχών της Εθνικής Τράπεζας στο Μέγαρο της Εθνικής Ασφαλιστικής στις 17/4/2013\nΞεκινώντας την ομιλία μου, θέλω να πω ότι εκφράζω εδώ όλους τους συλλόγους εργαζομένων στην Εθνική Τράπεζα. Μετά τη γνωστοποίηση της προσπάθειας εξωθεσμικών παραγόντων να εντάξουν απευθείας την Εθνική Τράπεζα στο ΤΧΣ, με μια φωνή, όλοι μας αποφασίσαμε να δράσουμε από κοινού.\nΗ σημερινή μας συνάντηση γίνεται σε μια κρίσιμη στιγμή για το μέλλον και για την ύπαρξη της Εθνικής Τράπεζας. Η Εθνική είναι και θα πρέπει να μείνει η μεγαλύτερη, η ηγέτιδα δύναμη στον τραπεζικό χώρο της χώρας μας.\nΤο μέλλον ανήκει στην Εθνική Τράπεζα, γι’ αυτό και προσπαθούν να μας τελειώσουν.\nΤο εγχείρημα του 10% στην ΑΜΚ πρέπει να πετύχει, για λόγους εθνικούς, αναπτυξιακούς και εργασιακούς.\nΗ ανάγκη να παραμείνει η Εθνική Τράπεζα μεγάλη και ελληνική δεν επισημαίνεται και δεν υποστηρίζεται μόνο από εμάς ως ένα συντεχνιακό αίτημα, αλλά και από πολλούς επιφανείς Έλληνες, με πρώτο τον Πρόεδρο της Δημοκρατίας, τον οποίο χθες με συγκίνηση είδαμε να ρωτάει με αγωνία τον Υπουργό Οικονομικών στη συνάντησή τους για την τύχη της Εθνικής Τράπεζας. Ο Πρόεδρος της Δημοκρατίας αντιλαμβάνεται τι σημαίνει Εθνική Τράπεζα για το παρελθόν, το παρόν και το μέλλον της Ελλάδας.\nΉδη πελάτες και μέτοχοι μας προσεγγίζουν από μόνοι τους και μας ρωτάνε με αγωνία τι θα γίνει και πώς μπορούν να βοηθήσουν.\nΑυτή την επιθυμία της ελληνικής κοινωνίας να βοηθήσει ώστε να παραμείνει η Εθνική Τράπεζα ανεξάρτητη για να μπορεί να συμβάλλει στην ανάπτυξη της ελληνικής οικονομίας, όπως έκανε μέχρι σήμερα, αυτά τα ρυάκια, πρέπει να τα κάνουμε χείμαρρο, ώστε να πετύχουμε το στόχο.\nΤΧΣ δε σημαίνει κρατικοποίηση. ΤΧΣ σημαίνει διάλυση της Εθνικής Τράπεζας. Γι’ αυτό πρέπει να ανατρέψουμε αυτά τα σχέδια αφελληνισμού της Εθνικής και του ελληνικού τραπεζικού συστήματος.\nΗ φυσιογνωμία της Εθνικής πρέπει να παραμείνει ως έχει για λόγους αναπτυξιακούς. Αν καταλήξει στο ΤΧΣ, καμία ρευστότητα δε θα υπάρχει για την ελληνική οικονομία. Τα χρήματα θα κατευθυνθούν στις ανάγκες των πιστωτών μας. Τα δάνεια θα τεμαχιστούν και θα πωληθούν σε εταιρείες, η ελληνική κοινωνία θα πιεστεί. Γι’ αυτό η Τρόικα δε δέχεται με τίποτα να υπάρχουν ρυθμίσεις ληξιπρόθεσμων υποχρεώσεων, ώστε να μπορέσουν αύριο να πουλήσουν αυτά τα δάνεια και να βγάλουν στο σφυρί τις περιουσίες των ελληνικών νοικοκυριών.\nΗ ένταξη της Εθνικής στο ΤΧΣ θα σημάνει για εμάς εργασιακή ισοπέδωση. Απ’ όπου πέρασε η Τρόικα διεθνώς ισοπέδωσε τα εργασιακά και ασφαλιστικά δικαιώματα. Αυτή είναι η φιλοσοφία τους.\nΤο βάρος πέφτει στους ώμους μας. Διοίκηση, στελέχη, εργαζόμενοι και σύλλογοι, μπαίνουμε μπροστά στον αγώνα να πετύχουμε το στόχο της ΑΜΚ.\nΣτόχος μας είναι η σωτηρία της Εθνικής Τράπεζας.\nΚανένας δε θα καρπωθεί τίποτα προσωπικά την επόμενη μέρα. Κανείς δε θυμάται το όνομα του Διοικητή ή του Προέδρου του ΣΥΕΤΕ στην Κατοχή όταν δόθηκε η μάχη των χρεογράφων. Θυμούνται, όμως, όλοι ότι οι εργαζόμενοι της Εθνικής Τράπεζας έδωσαν τότε τη μάχη, με θύματα, προκειμένου να σώσουν την Εθνική Τράπεζα, που παρέμεινε ζωντανή και αποτέλεσε την ατμομηχανή της ανάπτυξης της χώρας μετά τον πόλεμο. Κανείς δε θυμάται ποιος ήταν Διοικητής ή Πρόεδρος του Συλλόγου το 1995. Θυμούνται, όμως, όλοι ότι η Εθνική μπήκε μπροστά, προκειμένου να μην πτωχεύσει η ελληνική οικονομία πληρώνοντας 10 δισεκατομμύρια δραχμές τότε.\nΟι «Εθνικάριοι», αυτός ο τίτλος τιμής για εμάς, έβαλαν πλάτη, και βάζουν πάντα πλάτη, σε κάθε δύσκολη στιγμή του Έθνους μας στη σύγχρονη ιστορία του. Γι’ αυτό καλούμε από εδώ τη Διοίκηση, που πρέπει αυτό να το καταλαβαίνει, να τηρήσει τις υποσχέσεις της απέναντι στους «Εθνικάριους».\nΠάντα στο παρελθόν, Διοίκηση, στελέχη, απλοί εργαζόμενοι στην ΕΤΕ, όποτε χρειάστηκε, έγιναν μια γροθιά και κερδίσαμε τις μάχες. Έτσι πρέπει να γίνει και σήμερα.\nΣας καλούμε σε πανστρατιά για να πετύχουμε το στόχο.\nΤο οφείλουμε στην πατρίδα μας, στους πελάτες μας, στους θεσμικούς επενδυτές, στους μικρομέτοχους, Το οφείλουμε στους εαυτούς μας, καθώς διανύουμε όλη μας τη ζωή δουλεύοντας μέσα στην τράπεζα για ένα καλύτερο μέλλον.\nΤο οφείλουμε στα παιδιά μας, για να τους αφήσουμε ως αυριανούς πολίτες αυτής της χώρας, μια τράπεζα με το χαρακτήρα με τον όποιο έχει ταυτιστεί στα 172 χρόνια της ιστορίας της. Μια τράπεζα που έχει ταυτιστεί με την έννοια της «πίστης» στη χώρα μας, έχει ταυτιστεί με την εθνική οικονομία και με κάθε αναπτυξιακή προσπάθεια και οικονομική δραστηριότητα. Μια τράπεζα που στηρίζει τα ελληνικά νοικοκυριά και στα εύκολα και στα δύσκολα.\nΑπομένουν 45 ημέρες για να καλυφθεί το 10%. Στις προηγούμενες μέρες αυτό φαινόταν ακατόρθωτο. Σήμερα είναι εφικτό. Το ήξεραν αυτό όσοι μεθόδευσαν το σχέδιο να μη μας δώσουν την ευκαιρία να διεκδικήσουμε να αντλήσουμε αυτό το 10% από ιδιωτικά κεφάλαια. Το ήξεραν ότι η Εθνική, με το μέγεθός της, με την κουλτούρα της, με την εμπιστοσύνη που την περιβάλλουν οι Έλληνες, με τη σχέση που έχει με τη μέση ελληνική οικογένεια, θα τα κατάφερνε. Και θα τα καταφέρουμε!\nΔεν μπορώ καν να το φανταστώ ότι θα πετύχουν άλλοι όμιλοι και δε θα μπορέσει η Εθνική.\nΣας καλώ σε πανστρατιά, σε εγρήγορση, σε ενότητα, για να πετύχουμε το στόχο.\nΔεν είναι στόχος μόνο δικός μας. Είναι Εθνικός στόχος!


Όλη η αλήθεια για τις πλημμύρες στην Πύλαρο…… – Voutospress Kefalonia\n….Τι και ποιος έφταιξε; – Ποιες είναι οι λύσεις [εικόνες]\nΠοιοι παράγοντες οδήγησαν στις πλημμύρες στην Πύλαρο; Τι ρόλο παίζει η αλλαγή του κλίματος, οι ανεμογεννήτριες, η υπερβόσκηση αλλά και η οικονομική κρίση; Όλες οι απαντήσεις στα κρίσιμα ερωτήματα για ένα φαινόμενο που οι ειδικοί φοβούνται ότι θα επαναληφθεί, εάν δεν παρθούν μέτρα.\nΚαταστροφικές ήταν οι συνέπειες της πρόσφατης νεροποντής που έπνιξε την Κεφαλονιά, με την κατάσταση σε ορισμένες περιοχές να χαρακτηρίζεται τραγική. Η Αγ. Ευφημία και τα Δρακοπουλάτα αλλά και άλλες περιοχές στην Πύλαρο, έζησαν εφιαλτικές στιγμές από την κακοκαιρία . Γιατί όμως; Τι ήταν αυτό που οδήγησε τεράστιους όγκους νερού και φερτών υλικών στον υπέροχο κόλπο της Αγ. Ευφημίας, παρασέρνοντας στο διάβα τους ό,τι έβρισκαν μπροστά τους;\nΌλο αυτό τον καιρό τα στοιχεία που έρχονται στην επιφάνεια έχουν πλέον καταδείξει με αρκετά μεγάλη σαφήνεια ότι οι παράγοντες που οδήγησαν στην καταστροφή ήταν τέσσερις:\nΑστοχίες στα αιολικά πάρκα\nΗ έλλειψη ή η ελλιπής συντήρηση προστατευτικών έργων ανάσχεσης\nΗ αλλαγή του κλίματος, αφού πλέον οι βροχές μοιάζουν περισσότερο με τροπικές καταιγίδες αφού πέφτουν μεγάλες ποσότητες νερού σε μικρότερα χρονικά διαστήματα\nΉδη, ο επικεφαλής της Πολιτικής Προστασίας στο νησί, Βαγγέλης Ανδρεάτος, έχει αναφερθεί στους πρώτους τρεις παράγοντες (δείτε εδώ).\nΠρόσφατα όμως, σε συνεδρίαση των μηχανικών του ΤΕΕ, παρουσιάστηκαν με λεπτομέρεια όλα τα αίτια που οδήγησαν στην καταστροφή, η οποία, αν δεν αλλάξει κάτι, είναι πολύ πιθανό ότι θα επαναληφθεί.\nΠρώτα απ’ όλα είναι πλέον φανερό και, όπως είπε ο πρόεδρος του ΤΕΕ, Σταύρος Τραυλός, επιβεβαιώνεται και από επιστημονικές μελέτες, ότι το κλίμα έχει αλλάξει.\nΣτην Κεφαλονιά έχουμε πολύ συχνότερα καταιγίδες που μοιάζουν με τροπικές, κατά τη διάρκεια των οποίων πέφτουν μεγάλες ποσότητες νερού μέσα σε σύντομο χρονικό διάστημα.\nΑυτό είναι κάτι που δεν μπορεί να αλλάξει σε τοπικό επίπεδο, είναι θέμα παγκόσμιας στρατηγικής και το μόνο που μπορούν να κάνουν οι τοπικές αρχές, είναι προσπαθήσουν να αντιμετωπίσουν τα αποτελέσματά του.\nΊσως ο σημαντικότερος παράγοντας που οδήγησε στις πλημμύρες της Αγ. Ευφημίας και αυτός που αποφεύγουν να αναφερθούν οι περισσότεροι, επειδή η κτηνοτροφία αποτελεί νευραλγικό τομέα της οικονομίας του νησιού, είναι η υπερβόσκηση στα γύρω βουνά.\nΌπως είπαν σχεδόν όλοι οι μηχανικοί του ΤΕΕ που μίλησαν αλλά και ο κ. Ανδρεάτος, τα βουνά, ειδικά στις κορυφές τους, είναι αποψιλωμένα, σε βαθμό που δεν συγκρατούν πλέον καθόλου τις ροές του νερού. Η αποψίλωση είναι καθολική και φτάνει μέχρι το ριζικό σύστημα, το οποίο μάλιστα είναι και αυτό που κάνει την βασικότερη δουλειά καθυστέρησης της ροής του νερού. Για την αποψίλωση αυτή, δεν ευθύνεται ο αέρας, όπως τόνισε ο Διονύσης Μινέτος, που έχει κάνει αυτοψία στην περιοχή αλλά το μεγάλο ζωικό κεφάλαιο που βόσκει στις ορεινές περιοχές.\nΘα πρέπει εδώ να σημειώσουμε, ότι η βλάστηση, αυτό που κάνει είναι να καθυστερεί την ροή του νερού προς τη θάλασσα, αμβλύνοντας έτσι τις συνέπειες μίας ξαφνικής μεγάλης νεροποντής. Το νερό, όπως τόνισαν συχνά οι μηχανικοί του ΤΕΕ, έτσι κι αλλιώς, θα φτάσει στη θάλασσα. Έχει όμως μεγάλη σημασία το πώς και πότε θα φτάσει, και σ’ αυτό βοηθούν τα φυτά που κατακρατούν μέρος του νερού στο ριζικό τους σύστημα, αλλάζοντας την ταχύτητα ροής του.\nΤο τοπίο πάνω από τον παλιό οικισμό των Δρακοπουλάτων μοιάζει με… Κρανίου Τόπο.\nΚερασάκι στη… τούρτα, οι ανεμογεννήτριες.\nΌλο αυτό το φυσικό σύστημα προστασίας έχει εξαφανιστεί από την βόσκηση και το πρόβλημα είναι ότι κανείς δεν έχει προτείνει μέχρι σήμερα μία πειστική λύση για αυτό.\nΣτην Κεφαλονιά υπάρχουν πάνω από 150.000 αιγοπρόβατα, οι καιροί είναι εξαιρετικά δύσκολοι για την πρωτογενή παραγωγή, το εισόδημα των κτηνοτρόφων διαρκώς μειώνεται και οι λύσεις φαίνεται πως λείπουν. Ή τουλάχιστον, κανείς δεν τις έχει προτείνει μέχρι σήμερα.\nΣπίτια χτισμένα στο ρέμα\nΟ πρόεδρος του ΤΕΕ έδειξε σε αεροφωτογραφίες του Google, τρία σπίτια που, όπως είπε, είναι χτισμένα πάνω στο ρέμα. «Αυτά τα σπίτια έπαθαν και τις μεγαλύτερες ζημιές από τις πλημμύρες», είπε ο κ. Τραυλός.\nΌμως, τα τρία αυτά σπίτια βρίσκονται εντός οικισμού, που σημαίνει ότι υπάρχει λάθος στον σχεδιασμό του. Το σχέδιο του οικισμού είχε γίνει στα μέσα της δεκαετίας του ’80 και όπως είπε ο κ. Τραυλός, «φαίνεται πως κάποιος έβαλε απλώς μία κυκλική γραμμή πάνω στο χάρτη, βάζοντας και το ρέμα μέσα (…) και μάλιστα χωρίς να έχει προβλέψει αντίστοιχα έργα εγκιβωτισμού».\nΑντίθετα, ο παλιός οικισμός είχε χτιστεί μακριά από το ρέμα, όπως φαίνεται και στην παραπάνω εικόνα.\nΟ Διονύσης Μινέτος, μάλιστα, πρόσθεσε ότι πίσω από τα τρία σπίτια είχε χτιστεί ένα μικρό τοιχίο, με αποτέλεσμα, όπως έρχονταν ορμητικά τα νερά να δημιουργούν κάτι που έμοιαζε με πισίνα, πνίγοντας ακόμη περισσότερο τα συγκεκριμένα σπίτια.\nΑυτό που φάνηκε από τη συζήτηση στο ΤΕΕ αλλά και αυτό που συμπεραίνουμε από αυτά που έχουν ακουστεί μέχρι σήμερα, είναι ότι ρόλο στις καταστροφές έπαιξαν και τα αιολικά πάρκα.\nΟ Δ. Μινέτος αναφέρθηκε αναλυτικά σε αυτό και εντόπισε το πρόβλημα κυρίως στην διαμόρφωση της γύρω περιοχής, σε αστοχίες που έγιναν στον περιβάλλοντα χώρο που με τη σειρά τους επηρέασαν, κυρίως, το πλήθος των φερτών υλικών που πέφτουν μέσα στα αυλάκια με τα ορμητικά νερά.\nΔείτε τις νέες νεροσυρμές (λευκές κάθετες γραμμές) που έχουν δημιουργηθεί στην περιοχή και που έχουν ως αφετηρία\nτον περιβάλλοντα χώρο των ανεμογεννητριών\n«Τα νερά από το ρέμα της Φάλαρης, που περνάει μέσα από τα Μακρυώτικα, συναντιούνται με αυτά από το ρέμα των Δρακοπουλάτων και όλα μαζί καταλήγουν στην κοιλάδα της Αγίας Ευφημίας πνίγοντας την περιοχή».\nΟ κ. Μινέτος εκτιμά ότι η επίδραση των αιολικών πάρκων δεν ήταν μεγάλη σε ότι έχει να κάνει με την ποσότητα του νερού, κάτι που όμως φάνηκε να μην συμμερίζεται ο Μάκης Βασιλάτος.\nΒασιλάτος: Άλλαξαν τα ρέματα μετά από εκατοντάδες χρόνια\nΟ πολιτευτής του ΣΥΡΙΖΑ και μηχανικός είχε διαφορετική γνώμη, αφού θεωρεί ότι οι ανεμογεννήτριες δημιούργησαν νέες νεροσυρμές (αυλάκια με νερό) τα οποία άλλαξαν το δίκτυο των ρεμάτων και, μαζί με τα φερτά υλικά που ήταν αυξημένα, έκαναν το πρόβλημα πιο έντονο. «Αν κοιτάξετε στα Διλινάτα, θα δείτε ότι οι ανεμογεννήτριες έχουν δημιουργήσει δεκάδες νέες νεροσυρμές», θα πει ο κ. Βασιλάτος και θα προσθέσει «πριν τις ανεμογεννήτριες τα νερά είχαν βρει τα δικά τους ρέματα εδώ και εκατοντάδες χρόνια, αυτό τώρα έχει αλλάξει.\nΚάτω από κάθε ανεμογεννήτρια υπάρχει μία βάση, 500 στις μικρότερες και 1000 στις μεγαλύτερες, τετραγωνικών μέτρων, από μπετόν. Έξω από αυτή τη βάση υπάρχει μία άλλη μεγάλη έκταση που έχει ισοπεδωθεί (…) και έτσι δημιουργείται μία τεράστια λεωφόρος που σε πλάτος είναι μεγαλύτερη ακόμη και από την εθνική οδό, η οποία συγκεντρώνει υπερβολικά νερά. Αυτά τα νερά, ενώ προηγουμένως πηγαίνανε στις παλιές νεροσυρμές, τώρα πηγαίνουν αλλιώς», είπε ο κ. Βασιλάτος.\nΑν μάλιστα προσέξουμε στη φωτογραφία, μία από αυτές τις νεροσυρμές (λευκή γραμμή) φεύγει από την τελευταία ανεμογεννήτρια και κατεβαίνει περνώντας μέσα από το χωριό των Δρακοπουλάτων.\nΑυτό παρατήρησε και ο κ. Μινέτος ο οποίος είπε ότι η συγκεκριμένη ανεμογεννήτρια είναι προβληματική.\nΤα ρέματα έχουν αλλάξει, επανέλαβε ο κ. Βασιλάτος θεωρεί ότι τα αιολικά πάρκα έπαιξαν ρόλο σε αυτό. Παρατήρησε μάλιστα, ότι το ένα από τρία σπίτια των Δρακοπουλάτων που δείξαμε παραπάνω, είναι σπίτι της Αρωγής, άρα δεν είχε ποτέ πρόβλημα μέχρι σήμερα.\n«Πριν η Αγ. Ευφημία πνιγόταν από το ρέμα των Μακρυώτικων, τώρα πνίγεται και από τα Δρακοπουλάτα», πρόσθεσε ο κ. Βασιλάτος, θεωρώντας ότι σε αυτό έπαιξαν ρόλο οι ανεμογεννήτριες.\nO Διονύσης Μινέτος και ο Μάκης Βασιλάτος στη συνεδρίαση του ΤΕΕ\nΈνα πρόσθετο πρόβλημα είναι αυτό των οχετών που υπάρχουν στο οδικό δίκτυο που κατασκευάστηκε γύρω από τις ανεμογεννήτριες. Για να προστατευτεί ο δρόμος από τις νεροποντές, κατασκευάστηκαν οχετοί που περνούν το νερό κάτω από τον δρόμο. Κάποιοι από αυτούς τους οχετούς όμως δεν καταλήγουν στα ρέματα με αποτέλεσμα να εντείνεται το συγκεκριμένο πρόβλημα.\n«Όταν πέσει πάνω στην «τούμπα» του βουνού, ο οχετός αρχίζει και σκάβει», παρατήρησε ο κ. Μινέτος. «Σκάβει σιγά-σιγά όλη την πλαγιά γιατί κατεβάζει πολύ νερό και μεταφέρει φερτά στο πρώτο ρέμα που θα βρει. Αν πρώτο ρέμα είναι κοντά, θα έχει λίγα φερτά, αν είναι στο χιλιόμετρο, όπως συμβαίνει σε κάποιους από τους οχετούς, τότε το νερό θα μεταφέρει σε όλη αυτή τη διαδρομή όποια φερτά βρει στο διάβα του».\nΤέλος, ρόλο έπαιξαν, πάντα σύμφωνα με τον κ. Μινέτο, και κάποιες αστοχίες στην κατασκευή του οδικού δικτύου, αφού δόθηκαν μεγαλύτερες κλήσεις σε ορισμένα σημεία του, με αποτέλεσμα το νερό, σε αυτά τα σημεία να αναπτύσσει μεγάλες ταχύτητες που στη συνέχεια παρασέρνουν ακόμη περισσότερα φερτά υλικά.\n«Αν από ταχύτητα 10 χλμ, το νερό πάει με 20, τότε οκταπλασιάζεται η ποσότητα των υλικών», κατέληξε ο κ. Μινέτος.\nΠάντως, σημείωσε ότι η συνολική επιφάνεια του αιολικού πάρκου δεν ξεπερνάει το 7% και δεν έπαιξε ρόλο στην ποσότητα του νερού που έφτασε μέχρι την Αγ. Ευφημία, έπαιξε όμως στην μεταφορά των φερτών υλικών.\nΗ απίθανος ρόλος που έπαιξε η κρίση\nΑξίζει επίσης να σημειωθεί το πώς έπαιξε ρόλο και η οικονομική κρίση στα αποτελέσματα που είχαν τα καιρικά φαινόμενα στην περιοχή, όσο και αν ακούγεται απίστευτο κάτι τέτοιο.\nΔεν είχε να κάνει με τον καθαρισμό των υδατοφραγμάτων που, όπως έχουμε αναφέρει σε προηγούμενο άρθρο, δεν είχε γίνει, με αποτέλεσμα να μην γίνεται καθόλου ανάσχεση των νερών. Είχε να κάνει με τα φερτά υλικά που τα νερά μετέφεραν.\nΠριν την κρίση, με την άνθηση της οικοδομικής δραστηριότητας τα μπάζα της περιοχής χρησιμοποιούνταν από τους εργολάβους και τους τεχνίτες για τις κατασκευές των κτηρίων ή των δρόμων. Από τη στιγμή όμως που η οικοδομή γνώρισε μία μείωση που έφτασε το 90%, τα μπάζα, ειδικά στο ρέμα των Μακρυώτικων μένουν ανεκμετάλλευτα, με αποτέλεσμα, όταν συμβαίνουν τέτοια φαινόμενα, να κατρακυλούν κι αυτά μαζί με τα νερά της βροχής προξενώντας ακόμη μεγαλύτερη καταστροφή.\nΟι λύσεις – Τάφρος ή διευθέτηση των ρεμάτων\nΟ Διονύσης Μινέτος πρότεινε την κατασκευή μιας τάφρου που θα συγκρατεί τα νερά κυρίως, αφού τα χοντρά φερτά υλικά «φιλτράρονται» από την κοιλάδα πάνω από την Αγ. Ευφημία. Η τάφρος θα συγκρατεί και θα καθυστερεί τη ροή αυτού του ελαφρού μείγματος από νερό, χώμα και πιθανώς χαλικιών, σώζοντας, τουλάχιστον, την Αγ. Ευφημία. Ανάλογο έργο έχει γίνει και στον Βόλο και έλυσε σε σημαντικό βαθμό ανάλογα προβλήματα.\nΑντιθέτως αμφισβήτησε το κατά πόσο οι λεκάνες ανάσχεσης μπορούν να συγκρατήσουν τα νερά από τέτοια φαινόμενα. «Ακόμα και αν φτιάξεις 10 τέτοιες λεκάνες, δεν θα συγκρατούν παρά πάνω από το 5% των φερτών υλικών σε τόσο μεγάλα γεγονότα», κατέληξε ο κ. Μινέτος.\nΗ τάφρος αυτή, σύμφωνα πάντα με σύμβουλο της Ανεξάρτητης Κεφαλονιάς και υπάλληλο της Περιφέρειας, θα διοχετεύει τα νερά στα πλάγια της Αγ. Ευφημίας, ενώ το κόστος, όπως είπε, δεν θα είναι ιδιαίτερα μεγάλο για ένα τέτοιο έργο.\nΟ κ. Βασιλάτος με τη σειρά του, πρότεινε την δημιουργία μίας μελέτης διευθέτησης των νέων νεροσυρμών στα παλιά ρέματα ώστε η ανάσχεση να γίνεται στην πηγή και όχι εκεί που καταλήγουν τα νερά μαζί με τα φερτά υλικά.\n«Μπορούμε να δημιουργήσουμε εκεί τα αναχώματα ώστε να σταματήσουμε την ροή της τεράστιας ποσότητας σε φερτά υλικά που κατεβαίνει προς τα κάτω», κατέληξε ο κ. Βασιλάτος.\nΣυνεχίζει η αντεπίθεση της ανόδου από τα Ομαλά…. 4-0 τον Π.Α.Ο. Κεφαλονιάς\nΤο παιχνίδι ήταν αρκετά καλό και είχε ρυθμό, με την μπάλα να παίζει πάνω –…\nΝεκρός ένας πυροσβέστης - Εκκενώνονται αποθήκες πυρομαχικών Μανώλης Καλατζής Άλλοι δύο πυροσβέστες είναι σοβαρά τραυματισμένοι…